title: Mikael Ericsson

text: Mikael Ericsson (s. 28. helmikuuta 1960) on ruotsalainen entinen ralliautoilija. Hän ajoi urallaan 40 MM-osakilpailua vuosina 1981 - 1993, joista kahdessa hän tuli maaliin voittajana. Kausi 1989 oli Ericssonin uran paras hänen sijoituttuaan kauden kokonaispisteissä neljänneksi. Ericsson ajoi alkuun puoliammattilaisena Volkswagenin ja Audin Ruotsin maahantuojan laskuun. Vuoden 1986 kotikisaansa hän sai alleen Audin tehdastiimin 80 Quattron ja myöhemmin samana vuonna hän liittyi Lancian tehdastiimiin ajaen heille neljä kilpailua: Akropolis-rallin, Uuden-Seelannin rallin, Suurajot sekä RAC-rallin. Ennen Lancialle siirtymistä Ericsonilla oli eri kartanlukija lähes joka kilpailussa, mutta sen jälkeen hänen kartanlukijakseen vakiintui Claes Billstam. Ericsson pysyi Lancialla vuoteen 1989 asti, vaikkakaan ei yhtenäkään vuonna päässyt ajamaan täyttä sarjaa vaan vain 4-5 kilpailua per kausi. Sen ohella hän ajoi keikkaluontoisesti vuoden 1987 Olympus-rallin Nissanille sekä vuoden 1989 Suurajot Mitsubishille.


title: Mikael Ericsson

text: Kaudelle 1990 Ericsson siirtyi sitten Toyotan tehdaskuljettajaksi mutta Toyotallakaan hän ei päässyt tosissaan ajamaan maailmanmestaruudeta. Kaudella 1990 Ericson ajoi kuusi MM-osakilpailua ja oli kokonaispisteissä kuudes. Toyotan ykköskuski oli luonnollisesti Carlos Sainz ja toisen tehdasauton jakoivat Ericsson ja saksalainen Armin Schwarz. Kaudella 1991 Ericsson ajoi Toyotalle vain kolme rallia ja samalla päättyi myös yhteistyö kartanlukija Billstamin kanssa tämän lopetellessa uraansa. Myös Ericssonin oma MM-ura oli kahta vaille valmis. Seuraavana vuonna hän ajoi vielä Nicky Gristin kanssa Toyotan Kenian maahantuojan ilmoittamana Safari-rallin ja jäähyväiskilpailunaan 1993 Ruotsin rallin Fordin tehdasautolla yhdessä kartanlukija Tina Thörnerin kanssa.


title: Mikael Ericsson

text: MM-uran jälkeen Ericsson on ajanut harrastusmielessä keskimäärin kerran vuodessa jonkin Ruotsin kansallisen sarjan kilpailun VW Golf Kit Carilla.


title: Efkleídis Tsakalótos

text: Efkleídis Tsakalótos () on kreikkalainen taloustieteilijä, poliitikko ja maan nykyinen valtiovarainministeri. Tsakalótos seurasi heinäkuussa 2015 tehtävästä eronnutta Giánis Varoufákisia, joka erosi edesauttaakseen Kreikkaa ja lainoittajia pääsemään sopuun Kreikan lainaohjelmaneuvotteluissa. Tsakalótos toimi ennen ministerin virkaa lainaohjelmien pääneuvottelijana.


title: Hengshui

text: Hengshui (, pinyin: Héngshuĭ Shì) on prefektuuritason kaupunki Hebein maakunnassa Kiinassa. Kaupunki sijaitsee noin 105 kilometriä maakunnan pääkaupunki Shijiazhuangista itäkaakkoon ja noin 250 kilometriä Pekingistä etelälounaaseen. Hengshuin väkiluku on 4,34 miljoonaa (2010) ja pinta-ala 8 815 neliökilometriä.


title: Hengshui

text: Kaupunki rajoittuu lännessä Shijiazhuangin, pohjoisessa Baodingin, idässä Cangzhoun, sekä etelässä Dezhoun ja Xingtain prefektuuritason kaupunkeihin.


title: Hengshui

text: Pekingistä Hongkongiin johtava pohjois-eteläsuuntainen perinteinen rautatie kulkee Hengshuin kautta. Kaupungin kautta kulkee myös poikittainen Shijiazhuang–Dezhou -rautatie; jotka asemat ovat suurnopeusjunaratojen varrella.


title: Hengshui

text: Piirikuntatasolla kaupunki jakautui seuraavasti (2010):


title: Chengde

text: Chengde (, pinyin: Chéngdé Shì) on prefektuuritason kaupunki Hebein maakunnassa Kiinassa. Kaupunki sijaitsee noin 175 kilometriä Pekingistä koilliseen. Chengden väkiluku on 3,47 miljoonaa (2010) ja pinta-ala on 39 519 neliökilometriä.


title: Chengde

text:
Kaupungin naapureina ovat lounaassa maakuntatason suurkaupungit Tianjin ja Peking. Lännessä kaupunki rajautuu Zhangjiakoun prefektuuritason kaupunkiin, pohjoisessa Xilingolin liittoon ja Chifengin, idässä Chaoyangin, sekä etelässä Qinhuangdaon ja Tangshanin prefektuuritason kaupunkiin.
Piirikuntatasolla kaupunki jakautui seuraavasti (numerointi kuten oheisessa kuvassa, väkiluvut vuodelta 2010):


title: Chengde

text: Seudulta on löydetty kivikautisen ihmiselämän jäänteitä. Kaupunki toimi nimellä "Rehe" Qing-dynastian (1644–1911) kesälomapääkaupunkina. Erityisesti vuosina 1703–1792 seudulle rakennettiin keisarillinen Chengden kesälomapalatsialue (Chengden vuoristopalatsi), joka on vuodesta 1994 lähtien katsottu Unescon maailmanperintökohteeksi.


title: ZEHST

text: ZEHST ("Zero Emission Hyper Sonic Transport") eli päästötön hypersooninen liikenneväline on EADSn suunnitelma tulevaisuuden liikennelentokoneeksi.. Toistaiseksi kone on olemassa vain suunnittelupöydällä, mutta mikäli projekti etenee suunnitelmien mukaan, koneen ensilennon pitäisi tapahtua joskus 2040-luvun loppupuolella.


title: ZEHST

text: Koneen voimanlähteenä olisi kolme erilaista moottorityyppiä. Biopolttoaineilla toimivat suihkuturbiinit toimisivat koneen noustessa ja laskeutuessa. Matkanopeuteen kone kiihdyttäisi nestemäistä vetyä ja happea käyttävien rakettimoottoreiden avulla. Varsinaisessa matkalennossa koneen voimanlähteinä toimisivat nestemäistä vetyä ja ilmasta otettua happea käyttävät patoputkimoottorit.


title: ZEHST

text: Koneen teoreettinen maksiminopeus olisi Mach 4 ja matkalentokorkeus 32 km. Sen kyytiin mahtuisi vain 50-100 matkustajaa. Koneen hinnaksi on arvioitu noin 12 miljardia euroa.


title: I’m on Fire

text: I'm on Fire on amerikkalaisen laulaja-lauluntekijä Bruce Springsteenin tekemä ja esittämä kappale. Se julkaistiin vuonna 1985 "Born in the U.S.A." -albumin neljäntenä singlenä.


title: I’m on Fire

text: ”I'm on Fire” nauhoitettiin helmikuussa 1982. Kappale nousi parhaimmillaan sijalle kuusi "Billboard" Hot 100 -listalla. Single pääsi myös Alankomaiden listan kärkeen kolmeksi viikoksi elokuussa 1985, samaan aikaan kaksi muuta Springsteenin singleä (”Dancing in the Dark” ja ”Born in the U.S.A.”) miehittivät top 12:aa.


title: I’m on Fire

text: Toisin kuin albumin kolme ensimmäistä singleä, ”I'm on Fire” -kappaleesta ei tehty yhtään remixiä. Kappaletta ei sisällytetty Springsteenin "The Essential Bruce Springsteen" -kokoelma-albumiin.


title: I’m on Fire

text: Seuraavat artistit/yhtyeet ovat tehneet kappaleesta cover-version: Johnny Cash, HLAH, Harry Manx, Chromatics, Swati, Kenny Chesney, Kate Tucker & the Sons of Sweden, Graveyard BBQ, The Motorettes, A.A. Bondy, Waylon Jennings, Russell Robertson, Town Mountain, Sophie Milman, John Mayer, The Guana Batz, Whitey Morgan and the 78's, Electrelane, Buzz Campbell, Lindi Ortega, Melissa McClelland, The Finches, BoDeans, Slightly Stoopid, The Heartbreaks, Bat For Lashes, Gabrielle Aplin, Low, Awolnation.


title: Manuel Marliani

text: Manuel Marliani (13. heinäkuuta 1795, Cádiz – 5. tammikuuta 1873, Firenze) oli espanjalainen, italialaista syntyperää ollut kirjailija, diplomaatti ja poliitikko. Hän oli naimisissa kaksi kertaa: Charlotte de Follevillen (1790–1850) kanssa ja Giulia Mathieun kanssa. Hän oli merkittävä poliitikko uudessa Italian kuningaskunnassa.


title: Isaac Makwala

text: Isaac Makwala (s. 29. syyskuuta 1986 Tutume) on botswanalainen pikajuoksija, joka kilpailee pääosin 200 ja 400 metrillä. Makwala pitää hallussaan maansa ennätyksiä sadalla, kahdella ja neljällä sadalla metrillä. Hän sijoittui Pekingin maailmanmestaruuskilpailuissa 2015 neljällä sadalla metrillä viidenneksi ajalla 44,63. Rio de Janeiron olympialaisissa 2016 hän kuului viidenneksi sijoittuneeseen Botswanan joukkueeseen 4 × 400 metrin viestissä. IAAF World Relays -kilpailuissa hän sai 4 × 400 metrin viestissä hopeaa 2017. Lontoon MM-kilpailuissa 2017 hän oli 200 metrillä kuudes.


title: Isaac Makwala

text: Makwala on saavuttanut Afrikan kisoissa 400 metrillä kultaa 2015 sekä 4 × 400 metrin viestissä kultaa 2007 ja hopeaa 2015. Yleisurheilun Afrikan-mestaruuskilpailuissa hän on saavuttanut 200 metrillä hopeaa 2014, 400 metrillä kultaa 2012 ja 2014 ja hopeaa 2008 sekä 4 × 400 metrin viestissä kultaa 2014 ja hopeaa 2010. Gold Coastin Kansainyhteisön kisoissa 2018 hän voitti kultaa sekä 400 metrillä ajalla 44,35 että 4 × 400 metrin viestissä.


title: Isaac Makwala

text: 14. heinäkuuta 2017 Makwala juoksi Madridissa ensin 400 metriä aikaan 43,92 s ja 75 minuuttia myöhemmin 200 metriä aikaan 19,77 s. Hänestä tuli ensimmäinen juoksija joka on saman illan aikana juossut 400 metriä alle 44 sekunnin ja 200 metriä alle 20 sekunnin.


title: Driulis González

text: Driulys González Morales (s. 21. syyskuuta 1973 Guantánamo) on kuubalainen judon olympiavoittaja ja maailmanmestari.


title: Driulis González

text: González voitti Atlantassa 1996 olympiakultaa 56 kg:n painoluokassa kukistettuaan loppuottelussa eteläkorealaisen Jung Sun-Yongin. Hän sai hopeaa Sydneyssä 2000 hävittyään 57-kiloisten finaalissa espanjalaiselle Isabel Fernándezille. Hän sai olympiapronssia 56 kg:n sarjassa Barcelonassa 1992 ja 63-kiloisissa Ateenassa 2004 sekä sijoittui 63 kg:n painoluokassa viidenneksi Pekingissä 2008.


title: Driulis González

text: González voitti maailmanmestaruuden 56 kg:n sarjassa Chibassa 1995, 57-kiloisissa Birminghamissa 1999 ja 63-kiloisissa Rio de Janeirossa 2007. MM-hopeaa hän saavutti 56-kiloisissa 1997 ja 63-kiloisissa 2003 sekä MM-pronssia 56 kg:n sarjassa 1993 ja 63-kiloisissa 2005.


title: Driulis González

text: González voitti Pan-Amerikan kisoissa kultaa 56 kg:n painoluokassa 1995, 57-kiloisissa 1999 sekä 63 kg:n sarjassa 2003 ja 2007. Judon Pan-Amerikan-mestaruuskilpailuissa hän voitti kultaa 56-kiloisissa 1992, 1994, 1996 ja 1997, 57 kg:n sarjassa 1998 sekä 63-kiloisissa 2007 ja 2008.


title: Driulis González

text: González voitti universiadeissa kultaa 56 kg:n painoluokassa 1995 ja 57-kiloisissa 1999. Maailmancupeissa ja Continental Open -kilpailuissa hän saavutti 21 turnausvoittoa, neljä kakkossijaa ja seitsemän kolmossijaa. Hän voitti aikuisten sarjassa yksitoista Kuuban-mestaruutta.


title: Summer of ’69

text: Summer of ’69 on kanadalaisen laulaja-lauluntekijä Bryan Adamsin kappale hänen neljänneltä studioalbumiltaan "Recklessiltä". Kappaleen ovat tehneet Bryan Adams ja Jim Vallance. Sen tuottivat Adams ja Bob Clearmountain. Kappale julkaistiin kesäkuussa 1985 "Reckless" -albumin neljäntenä singlenä.


title: Summer of ’69

text: Kappale sai myönteisiä arvioita musiikkikriitkoilta. Singlellä oli suuri vaikutus kansainvälisillä musiikkilistoilla. Sen paras sijoitus oli neljäs sija Alankomaissa ja se sai huonointa menestystä Saksan listoilla. Kappaletta promotoitiin musiikkivideolla. Video esittää Adamsin ja hänen taustabändinsä erilaisissa tilanteissa, videolla muun muassa juostaan poliisia karkuun.


title: Summer of ’69

text: Albumia "Cuts Like a Knife" tukevan kiertueen jälkeen Adams alkoi välittömästi äänittää "Reckless"-albumiaan. ”Summer of ’69” saatiin valmiiksi 25. tammikuuta 1984. Se tehtiin yhteistyössä Jim Vallancen kanssa hänen kellaristudiossaan. Kappale kävi läpi lukuisia muutoksia, koska Adams ja Vallance eivät olleet vakuuttuneita siitä, että kappale olisi tarpeeksi vahva albumille. Heidän ensimmäisessä luonnoksessaan sanat ”Summer of ’69” esiintyivät vain kerran. Silloin molemmat suunnittelivat kappaleen nimeksi ”Best Days of My Life”. Vaikka nämä sanat esiintyvät kappaleessa seitsemän kertaa ensimmäisessä luonnoksessa, niin viimeisessä luonnoksessa nimeksi vaihdettiin ”Summer of ’69”.


title: Summer of ’69

text: Kirjoitettaessa sanoja: ”Jimmy quit and Jody got married”, Vallance ehdotti käytettävän sen sijasta: ”Woody quit and Gordy got married” viitaten hänen lukioaikaisen bändinsä jäseniin, mutta Adams halusi kappaleeseen henkilöt joihin hänellä on yhteys, olihan kappale hänen kappaleensa. Adams valitsi ”Jimmyn” viitaten yhteen hänen aikaisista rumpaleistaan ja ”Jodyn” viitaten Adamsin manageriin, Jody Perpickiin, joka meni naimisiin albumin äänitysten aikana. Kappaleen ensimmäinen demo alkoi 12-kielisellä kitarariffillä, mutta he vaihtoivat sen 6-kieliseen introon toisessa demossa. Kappale äänitettiin kolmesta neljään kertaan, eikä Adams ja Vallance olleet vieläkään vakuuttuneita, että kappale olisi valmis.


title: Summer of ’69

text: Adamsin ollessa "The Early Show" -ohjelmassa vuonna 2008 häneltä kysyttiin kappaleesta ”Summer of ’69” ja sen sanoituksen merkityksestä. Adams vahvisti, että se on kappale seksistä ja rakastelusta kesäaikaan. 69 on viittaus 69-seksiasentoon. Vallance on kuitenkin tullut sovinnaisempaan tulkintaan, jossa kappaleen nimi viittaisi vuosilukuun.


title: Summer of ’69

text: ”Summer of ’69” on säilyttänyt suosionsa näihin päiviin asti monissa maissa ympäri maailmaa. Kappaleella on omistautunut kannattajajoukko Nepalissa ja "saa aina lämpimän vastaanoton", kun maassa esiintyvät yhtyeet esittävät kappaleen. Bryan Adams lauloi kappaleen vuoden 2011 kriketin maailmanmestaruuskilpailuiden avajaisseremoniassa, Bangladeshissa.


title: Sammatin vapaa kyläkoulu

text: Sammatin vapaa kyläkoulu on perusopetuksen (9 luokkaa) käsittävä steinerkoulu Sammatissa Lohjalla. Se on Suomen ainoa maaseudulla toimiva steinerkoulu. Koulu on perustettu vuonna 1984. Koulun nykyinen vuosirehtori on Janna Herttuainen.


title: Stephen Chbosky

text: Stephen Chbosky (s. 25. tammikuuta 1970 Pittsburgh, Pennsylvania) on yhdysvaltalainen kirjailija, käsikirjoittaja ja elokuvaohjaaja. Hänet tunnetaan parhaiten nuortenromaanin "Elämäni seinäruusuna" (1999) kirjoittajana, ja sen elokuvaversion käsikirjoittajana ja ohjaajana. Hän on myös käsikirjoittanut elokuvan "Rent" (2005) ja luonut televisiosarjan "Jericho" (2006–2008).


title: RuPaul

text: RuPaul Andre Charles (tunnetaan paremmin nimellä RuPaul, s. 17. marraskuuta 1960) on drag queen, joka tunnetaan muun muassa juontamastaan "RuPaul’s Drag Race" -tv-ohjelmasta. Hän syntyi ja kasvoi San Diegossa ja muutti myöhemmin Atlantaan.


title: RuPaul

text: RuPaul nousi kuuluisuuteen hitillään ”Supermodel (You Better Work)” albumilta ”Supermodel of the World” (1993) ja myöhemmin duetolla Elton Johnin kanssa nimeltä ”Don't Go Breaking My Heart."


title: Eero Mäkinen

text: Eero Mäkinen -nimisiä henkilöitä ovat:


title: Latausliittymä

text: Latausliittymä eli "sopimuksellinen prepaid-liittymä" on matkapuhelinliittymä, jonka käyttö maksetaan etukäteen. Se eroaa yleisemmin käytetystä prepaid-liittymästä siinä, että puhelinnumero on pysyvä ja se voidaan siirtää edellisestä sopimuksesta ja toiselta operaattorilta. Käyttäjä maksaa operaattorille puhelumaksuja harkintansa mukaan niin, että tilin saldo pysyy positiivisena. Jos tili menee miinukselle, operaattori voi muuttaa liittymän kuukausimaksulliseksi.


title: Isabel Fernández

text: María Isabel Fernández Gutiérrez (s. 1. helmikuuta 1972 Alicante) on espanjalainen judon olympiavoittaja, maailmanmestari ja kuusinkertainen Euroopan-mestari..


title: Isabel Fernández

text: Fernández voitti olympiakultaa Sydneyssä 2000 kukistettuaan 57 kg:n loppuottelussa kuubalaisen Driulis Gonzálezin. Hän sai olympiapronssia 56 kg:n sarjassa Atlantassa 1996 ja sijoittui viidenneksi 57-kiloisissa Ateenassa 2004.


title: Isabel Fernández

text: Fernández voitti maailmanmestaruuden 56 kg:n painoluokassa Pariisissa 1997 kukistettuaan finaalissa Driulis Gonzálezin. Hän sai MM-hopeaa 57 kg:n sarjassa Birminghamissa 1999 ja Rio de Janeirossa 2007 sekä pronssia Münchenissä 2001. Hän sijoittui MM-kilpailuissa viidenneksi 56-kiloisissa 1995 ja 57-kiloisissa 2005 sekä seitsemänneksi 57-kiloisissa 2003 ja 2011.


title: Isabel Fernández

text: Fernández voitti Euroopan-mestaruuden 57 kg:n painoluokassa Oviedossa 1998, Bratislavassa 1999, Pariisissa 2001, Düsseldorfissa 2003, Bukarestissa 2004 ja Belgradissa 2007. EM-hopeaa hän saavutti 56-kiloisissa Birminghamissa 1995 ja Oostendessa 1997 sekä 57-kiloisissa Lissabonissa 2008. EM-pronssia hän sai 56 kg:n sarjassa Haagissa 1996 sekä 57-kiloisissa Mariborissa 2002, Rotterdamissa 2005 ja Tampereella 2006. EM-joukkuekilpailussa hän saavutti hopeaa 1999 ja 2001 sekä pronssia 1997, 1998, 2004 ja 2006.


title: Isabel Fernández

text: Fernández sai junioreiden EM-kilpailuissa pronssia 56 kg:n sarjassa 1988. Hän voitti opiskelijoiden maailmanmestaruuden 56-kiloisissa 1996. Hän voitti Välimeren kisoissa 2005 kultaa 57 kg:n painoluokassa.


title: Isabel Fernández

text: Fernández saavutti maailmancupeissa ja Continental Open -kilpailuissa 18 turnausvoittoa, 13 kakkossijaa ja 23 kolmossijaa. Hän voitti aikuisten sarjassa yhdeksän Espanjan-mestaruutta.


title: Aulendorf

text:
Aulendorf on kaupunki Saksassa, Baden-Württenbergin osavaltiossa. Kaupungin väkiluku vuonna 2012 oli 9,346. Kaupungin pinta-ala on 52,36 km2.
Aulendorfin ystävyyskaupunkina toimii Conches-en-Ouche Ranskassa.


title: Colin Pillinger

text: Colin Pillinger (9. toukokuuta 1943 – 7. toukokuuta 2014) oli brittiläinen planeettatutkija, joka toimi opettajana Open Universityssä. Hän oli päätutkijana brittiläisessä Beagle 2 -projektissa, joka vuonna 2003 lähetti laskeutumisluotaimen Marsiin. Pillinger tutki erityisesti meteoreja.


title: Japaninankerias

text: Japaninankerias, joskus myös unagi, ("Anguilla japonica") on Tyynenmeren ankerias, joka on Atlantin ankeriaiden tapaan vaelluskala. Se syntyy Mariaanien haudan lähistöllä ja vaeltaa toukkana ja sittemmin lasiankeriaana Itä-Aasian jokiin ja makeisiin vesiin, joissa se viettää aikuisuutensa ja kasvaa, kunnes palaa lisääntymään synnyinpaikkaansa. Kala on muodoltaan pitkulaisen käärmemäinen, sen pää on pieni ruumiiseen nähden. Kala on kuta kuinkin yksivärinen.


title: Japaninankerias

text: Japaninankeriasta tavataan luonnonvaraisena Kiinassa, Taiwanilla, Etelä-Koreassa, Vietnamissa ja Filippiineillä. Lajia pidetään Japanissa suurena herkkuna, ja lajia viljellään siellä. Laji on vähentynyt huomattavasti. Syiksi on arvioitu saastumista, ylikalastusta ja El Niñon kaltaisten luonnonilmiöiden lisääntymistä. Lajilla on myös loisena nematodi, joka on tarttunut myös Atlantin ankeriaisiin. Japaninankeriaan on arveltu olevan ainoa tunnettu selkärankainen, joka tuottaa lihaksistossaan itsevalaisevaa proteiinia. Itsevalaiseva ominaisuus ilmenee vain bilirubiinin läsnä ollessa, ja on arveltu kyvystä olevan hyötyä maksasairauksien tutkimisessa.


title: Spectre (albumi)

text: Spectre on Laibachin 3. maaliskuuta 2014 julkaistu studioalbumi. Omien sanojensa mukaan Laibach luo levyllä "suuren, tärkeän ja vaarallisen askeleen eteenpäin". Levyllä viitataan yhtyeen mukaan mm. Chelsea Manningin, Edward Snowdenin ja Julian Assangen sankarillisuuteen, vaikka heitä ei suoraan mainitakaan nimeltä levyn lauluissa.


title: Spectre (albumi)

text: Samaan aikaan kuin levy julkaistiin, Laibach perusti Spectre-nimisen "puolueen". Spectre-puolueen jäsenkirjaa voi anoa Internetin kautta mistä päin maailmaa tahansa (samaan tapaan kuin Laibachin osittain perustaman NSK-valtion passeja).


title: Spectre (albumi)

text: Laibachin mukaan "Spectre" on kansainvälisen Spectre-puolueen manifesti. Laibach väittää, että 2000-luvulla kukaan ei ota musiikkia vakavasti, koska suurin osa populaarikulttuurista on täysin triviaalia ja vailla politiikkaan tai sosiaaliseen oikeudenmukaisuuteen liittyvää merkitystä. Laibach kuitenkin uskoo, että musiikki voi olla liikkeellepaneva voima, kunhan se poistuu omasta mediaympäristöstään ja on muutakin kuin vain musiikkia.


title: Spectre (albumi)

text: Levyltä julkaistiin digitaalijulkaisuna neljän kappaleen EP, "S", joulukuussa 2013. Julkaisu sisältää Spectren kappaleet "Eurovision", "No History" ja "Resistance is Futile" sekä liveversion kappaleesta "Love on the Beat". EP:n yhteydessä julkaistiin Spectren traileri-video, joka sisältää katkelman kappaleesta "Resistance is Futile".


title: Spectre (albumi)

text: Spectren julkaisun yhteydessä maaliskuussa 2014 julkaistiin Morten Traavikin ohjaama musiikkivideo kappaleesta "The Whistleblowers". Rátneekin ohjaama video "Eurovision" -kappaleesta julkaistiin saman vuoden maaliskuussa. Videossa välähtää myös suomen kielen sana "Ahneus". Levyn kolmas, Tomislav Ganglin ohjaama, musiikkivideo julkaistiin kappaleesta "See that My Grave is Kept Clean" vuotta myöhemmin maaliskuussa 2015.


title: Spectre (albumi)

text: Levystä julkaistiin maaliskuussa 2015 digitaalinen luksuspainos, joka sisältää alkuperäisen albumin lisäksi viisi bonus-raitaa sekä "Spectremix"-albumin, jolla on eri artistien työstämiä remix-versioita levyn kappaleista.


title: Spectre (albumi)

text: Laibach esitti Spectren kappaleita kiertueillaan Euroopassa ja Pohjois-Amerikassa vuosina 2014 ja 2015. Suomessa oli kaksi konserttia: Helsingissä Tavastia-klubilla 16. maaliskuuta 2015 ja Tampereen Klubilla 18. maaliskuuta 2015.


title: Spectre (albumi)

text: Pohjois-Amerikan kiertueen rahoittamisessa yhtye turvautui Indiegogo-joukkorahoituskampanjaan.


title: Spectre (albumi)

text: Kappaleet 11–14 ovat bonuslauluja, jotka eivät sisälly albumin kaikkiin julkaisuversioihin.


title: Gaussin suora

text: Euklidisessa geometriassa Gaussin suora on kolmioon liittyvä suora. Se määritellään seuraavasti: Olkoot formula_1 neljä pistettä tasossa ja formula_2, formula_3. Olkoot edelleen formula_4 janojen formula_5 ja formula_6 keskipisteet tässä järjestyksessä. Tällöin formula_7 ja formula_8 ovat kollineaarisia ja sijaitsevat Gaussin suoralla.


title: Cantorin lause (geometria)

text: Euklidisessa geometriassa Cantorin lause kuuluu seuraavasti: Jännenelikulmion sivujen keskinormaalit leikkaavat samassa pisteessä.


title: Jodikloorimetaani

text: Jodikloorimetaani eli kloorijodimetaani (CHICl) on metaanin halogenoituihin johdannaisiin kuuluva orgaaninen yhdiste. Yhdistettä voidaan käyttää reagnessina orgaanisen kemian synteeseissä.


title: Jodikloorimetaani

text: Huoneenlämpötilassa jodikloorimetaani on vaaleankeltaista nestettä. Yhdiste ei ilukene veteen, mutta liukenee moniin orgaanisiin liuottimiin kuten etanoliin, dietyylieetteriin, asetoniin, bentseeniin ja halogenoituihin hiilivetyihin. Jodikloorimetaania muodostuu merissä eräiden levien tuottaman dijodimetaanin reagiodessa valon vaikutuksesta.


title: Jodikloorimetaani

text: Jodikloorimetaania voidaan valmistaa dikloorimetaanin ja natriumjodidin tai muiden jodidien välisellä reaktiolla. Liuottimena voidaan käyttää asetonia tai dimetyyliformamidia ja reaktiossa on käytetty myös faasinsiirtokatalyyttejä. Yhdistettä voidaan valmistaa myös dijodimetaanista ja dikloorimetaanista alumiinijauheen ja jodin toimiessa katalyyttinä.


title: Jodikloorimetaani

text: Jodikloorimetaania voidaan käyttää useissa orgaanisen synteesien reaktioissa reagenssina. Yhdessä sinkin ja kuparin seoksen kanssa sitä käytetään muodostamaan syklopropaanijohdannaisia alkeeneista Simmons–Smith-reaktiolla ja alkeenien valmistamiseen aldehydiestä. Lisäksi sitä käytetään klooria sisältävien organosinkki-, -litium- ja -fosforiyhdisteiden valmistukseen, kloorimetyyliboronaattien valmistukseen ja Eschenmoserin suolan syntetisoimiseen.


title: Pedagoginen selvitys

text: Pedagoginen selvitys tehdään Suomen perusopetuksessa laadittaessa päätöstä erityisestä tuesta. Se tehdään opettajien ja oppilashuollon moniammatillisena yhteistyönä. Ennen erityistä tukea koskevan päätöksen tekemistä opetuksen järjestäjän on kuultava oppilasta ja tämän huoltajaa.


title: Pedagoginen selvitys

text: Selvityksen taustana on kuvaus oppilaan saamasta tehostetusta tuesta ja arvio sen vaikutuksista, selvitys oppilaan oppimisvalmiuksista sekä hänen oppimiseen ja koulunkäyntiin liittyvät erityistarpeensa. Selvitykseen sisältyy arvio siitä, millaisilla tukijärjestelyillä oppilasta tulisi tukea. Arvioidaan myös sitä, tarvitseeko oppilas yhdessä tai useammassa oppiaineessa yksilöllistetyn oppimäärän.


title: Oppilashuolto

text: Oppilashuolto on Suomen perusopetuksessa ja toisen asteen koulutuksessa tehtävää moniammatillista toimintaa, jolla edistetään oppilaan hyvää oppimista, terveyttä ja sosiaalista hyvinvointia. Kaikki kouluyhteisössä työskentelevät aikuiset toteuttavat oppilashuoltoa omalta osaltaan, yhteistyössä oppilaiden ja kotien kanssa. Oppilashuoltotyötä varten koulussa voi olla oppilashuoltoryhmä.


title: Oppilashuolto

text: Oppilashuoltotyötä tehdään opetussuunnitelman mukaisesti. Kouluissa tarjotaan myös oppilashuollon palveluja, joita ovat kansanterveyslain mukainen kouluterveydenhuolto ja lastensuojelulain mukainen kasvatuksen tukeminen. Oppilashuolto kuuluu myös esiopetuksessa oleville lapsille. Esiopetuksen oppilashuolto on sekä yhteisöllistä että yksilöllistä tukea. Sen tavoitteena on luoda terve ja turvallinen kasvu- ja oppimisympäristö. Se pyrkii lapsen kehityksen ja oppimisen esteiden varhaiseen tunnistamiseen ja niihin puuttumiseen.


title: Kizomba

text: Kizomba on Angolassa 1980-luvulla syntynyt musiikki- ja tanssityyli. Kizomban juuret ovat sembassa ja zoukissa.


title: Kizomba

text: Sana 'kizomba' on kimbundun kieltä ja tarkoittaa juhlaa. Kizombada on angolalaisilla käsite käytännössä mille tahansa juhlalle. Ihmiset kokoontuvat samaan paikkaan syömään, juomaan, puhumaan ja tanssimaan. Vanhempia kunnioitetaan ja heiltä opitaan. Angolassa kizombaa ei opita kouluissa, sitä eletään. Vanhemmat opettavat lapsiaan, tanssiminen on osa elämää ja sitä opitaan tekemällä, ei tanssikouluissa kuten länsimaissa. Kizomba-musiikki syntyi ensin, tanssi sen jälkeen.


title: Kizomba

text: Kizomba-musiikki syntyi Angolassa luojanaan Eduardo Paim ja tämän S.O.S.-yhtye. Nimi syntyi, kun tv-haastattelussa kysyttiin heidän esittämänsä musiikkityylin nimeä. He eivät kokeneet sen olevan zoukia, joten rumpali totesi kyseessä olevan kizomba. Alun perin musiikkia laulettiin paljon kimbundun kielellä joskin nykyään yleisin käytössä oleva kieli on portugali. Virheellisesti usein kuvitellaan, että kizomba on "hidasta sembaa". Mutta tämän perusteella ei näitä musikkilajeja voi erottaa toisistaan - nopea kizomba on selkeästi nopeampaa kuin hidas semba. Kizomban perusrytmi on lähempänä zoukia kuin sembaa, mutta instrumenttien käyttö ja monet muut vivahteet ovat taas sembasta. Zoukista kizomban taas erottaa useasti se, että zoukissa on selkeä "karibialainen vivahde".


title: Kizomba

text: Kizomba on sensuelli paritanssi, jota tanssitaan paljon kiinteässä otteessa parin liikkuessa "kuin yhtenä". Tanssissa on paljon yhtäläisyyksiä sembaan. Temput eivät kuulu perinteiseen kizombaan, eikä tanssissa ole mitään seksuaalista vaikka tanssitaankin parin lähellä. Sekaannusta on aiheuttanut runsas ghetto zouk-musiikin, tarraxinhan ja nykyään myös usean "omaa tyyliään" harrastavien opettajien yhdistelmä. Mikään näistä ei kuitenkaan kuulu varsinaisesti kizomban määritykseen, vaikka niitä kaikkia sotketaankin yhteen. Tanssia verrataan mm. argentiinalaiseen tangoon vaikka tansseilla ei ole tekniikaltaan, asennoltaan tai vienniltään käytännössä mitään yhtäläisyyksiä. Yhtäläistä on vain parin tiivis yhteistyö, joka sekin toteutuu täysin eri tavoilla.


title: Kizomba

text: Kizomba on saavuttanut suosiota ympäri maailman etenkin viimeisen viiden vuoden aikana. Sitä tanssitaan ja festivaaleja järjestetään käytännössä kaikkialla maailmassa.


title: Kizomba

text: Suomessa kizombaa on opetettu ainakin vuodesta 2010 ja sen suosio kasvaa jatkuvasti. Vakituisia viikkotunteja ja juhlia on sekä Helsingissä, Turussa että Tampereella. Suomessa järjestetään useita festivaaleja, joissa kizomba on tärkeässä osassa, esim.


title: Kizomba

text: Tämän lisäksi tarjolla on usin erilaisia viikonlopun työpajoja, joihin tuodaan ulkomaisia kizomban huippunimiä opettamaan.


title: Agrafobia

text: Agrafobia on sairaalloinen pelko joutua seksuaalisesti hyväksikäytetyksi. Agrafobia on yleinen, mutta ei hyvin tunnettu tila. Agrafobian voi laukaista trauma, jonka ei tarvitse tapahtua itselleen. Agrafobiaa voidaan hoitaa terapialla, hypnoosilla, desensibilisaatiolla tai lääkityksellä.


title: Farmakofobia

text: Farmakofobia on sairaalloinen pelko lääkitystä kohtaan. Farmakofobia voi ilmetä muun muassa pelkona injektioita, lääkkeiden ottamista, lääkärissä käymistä tai joutua riippuvaiseksi lääkkeistä kohtaan. Tyypillisesti farmakofobia johtuu yksittäisestä traumaattisesta kokemuksesta erityisesti lapsena.


title: Rose Lagercrantz

text: Rose Lagercrantz (s. 12. kesäkuuta 1947, Tukholma) on ruotsalainen kirjailija. Hän julkaisi ensimmäisen kirjansa vuonna 1973. Hän kirjoitti aluksi lähinnä lasten- ja nuortenkirjallisuutta, mutta myöhemmin hän on kirjoittanut enemmän aikuisten kirjallisuutta. Hän on parhaiten tunnettu Metteborgia käsittelevistä kirjoistaan sekä kirjasta "Flickan som inte ville kyssas", josta hän vuonna 1995 sai August-palkinnon. Lastenkirjoistaan hän on saanut mm. Astrid Lindgren -palkinnon. Lagercrantzin kirjoja on käännetty venäjäksi, saksaksi, koreaksi, japaniksi ja italiaksi.


title: Rose Lagercrantz

text: Rose Lagercrantz on vuodesta 1966 ollut naimisissa Hugo Lagercrantzin kanssa.


title: Regionalliga Nordost

text: Regionalliga Nordost on neljänneksi korkein jalkapallon sarjataso Saksassa. Ennen 3. Ligan perustamista se oli kolmanneksi korkein. Liigan järjestää Saksan jalkapalloliitto.


title: Regionalliga Nordost

text: Regionalliga Nordost perustettiin vuonna 1994 yhdessä Regionalliga Nordin ja Regionalliga West/Südwestin kanssa.


title: Regionalliga Nordost

text: Nykyisin sarjanousu onnistuu seuraavista sarjoista: NOFV-Oberliga Nord ja NOFV-Oberliga Süd


title: Denis Kudla

text: Denis Kudla (s. 17. elokuuta 1992 Kiova, Ukraina) on yhdysvaltalainen tennispelaaja. Kiovassa syntynyt Kudla perheineen muutti pian Denisin syntymän jälkeen Yhdysvaltoihin ja Denis sai Yhdysvaltain kansalaisuuden. Parhaimmillaan hän on ollut kaksinpelissä ATP-listan sijalla 53 toukokuussa 2016. Kudla on voittanut urallaan kaksi Challenger-tason turnausta. Wimbledonissa 2015 Kudla eteni neljännelle kierrokselle saakka, jossa hävisi Marin Čilićille.


title: Avidly

text: Avidly Oyj (ent. "Zeeland Family Oyj") on suomalainen, vuonna 1999 perustettu markkinoinnin palvelutoimisto, joka toimii Suomessa, Ruotsissa, Norjassa ja Tanskassa. Suomessa Avidly toimii 11 paikkakunnalla. Avidlyn osake on noteerattu NASDAQ OMX First North -markkinapaikalla.


title: Avidly

text: Avidly perustettiin Turussa vuonna 1999 nimellä Mainostoimisto Enala/Hyysalo. Zeeland-nimi otettiin käyttöön vuonna 2005, kun Enala/Hyysalo ja helsinkiläinen Neljäntuuman Toimisto Oy yhdistyivät.


title: Avidly

text: Vuosina 2005–2014 yritys laajensi palveluvalikoimaansa hankkimalla muun muassa mainostoimisto Incogniton (2008), Mainostoimisto Rientolan (2010), Creo Consultingin (2012), Viestintätoimisto Taitomyllyn (2013) ja videoita tuottavan Kinetic Pixelin (2014). Lisäksi Zeeland perusti asiakaslehtiä tekevän yksikön (2008) ja viestintään keskittyvän yksikön (2011) sekä aloitti markkinoinnin analytiikkapalvelut (2012).


title: Avidly

text: Vuonna 2015 Zeeland Oyj ja The Family Inc. Advertising Network Oy yhdistyivät ja käyttöön otettiin nimi Zeeland Family. Aiemmin samana vuonna yritys hankki enemmistöomistuksen mediatoimistosta ja ryhtyi tarjoamaan mediatoimistopalveluja Zeeland Media Group -nimellä.


title: Avidly

text: Vuonna 2017 yhtiö osti Jyväskylän seudulla toimivan markkinointiviestinnän palveluita tuottavan Serus Median ja myöhemmin samana vuonna Oulussa toimivan markkinointiviestinnän toimisto Pakkahuoneen.


title: Avidly

text: Keväällä 2018 yhtiö julkisti suunnitelmansa laajentumisesta Pohjoismaihin, kun se kertoi allekirjoittaneensa aiesopimuksen, jonka mukaan se ostaisi 30.6.2018 mennessä osakevaihdolla 100% osakekannan ruotsalaisesta HubSspot-markkinointiautomaatiopalveluita tarjoavasta Avidlystä. Samalla sen toimipisteiden määrä kasvoi 16:sta ja henkilöstömäärä 250:een. Kaupan myötä Zeeland Family vaihtoi syksyllä 2018 nimensä Avidlyksi. Tammikuussa 2019 julkistetussa uudessa strategiassaan yhtiö kertoi voimakkaasta kansainvälistymis- ja kasvutavoitteestaan tuleville vuosille.


title: Eternal

text: Eternal on Stratovarius-yhtyeen 15. studioalbumi, joka julkaistiin 11. syyskuuta 2015.


title: Eternal

text: Albumi nousi Suomen virallisen listan sijalle 5.


title: Tutume

text: Tutume on suuri kylä Botswanassa. Sen asukasluku oli vuonna 2011 noin 17 500. Tutume sijaitsee Central Districtin hallinnollisella alueella. Tutume on noin viidensadan kilometrin päässä pääkaupunki Gaboronesta. Lähin kaupunki Francistown sijaitsee noin sadan kilometrin päässä.


title: Tutume

text: Tutume on nimetty Tutume nimisen joen mukaan.


title: Tutume

text: Tutumessa asuu ihmisiä useista eri heimoista.


title: Tummaviljaseppä

text: Tummaviljaseppä ("Agriotes obscurus") on seppien heimoon kuuluva kovakuoriainen. Sillä on jonkin verran merkitystä viljelykasvien tuholaisena.


title: Tummaviljaseppä

text: Tummaviljaseppä on 7–11 mm:n pituinen, solakanmuotoinen kovakuoriainen. Kuoriaisen pinta on tummanruskea, joskus lähes musta ja himmeä. Etuselkä on peitinsiipiä tummempi ja peitinsiivissä on pitkittäisuria. Tuntosarvet ja raajat ovat vaaleammat kuin muu ruumis. Etuselkä on pituuttaan leveämpi, hyvin kupera ja etuselän sivureunus on keskiosastaan heikko tai kokonaan katkennut. Reunus kääntyy heti etuselän takanurkkien etupuolella piiloon alapinnalle. Raajojen kynsissä ei ole hampaita ja takimmaisen raajaparin nilkoissa ensimmäinen jaoke on selvästi seuraavaa pitempi. Hyvin samankaltainen laji on juovaviljaseppä ("Agriotes lineatus").


title: Tummaviljaseppä

text: Toukka on keltainen, täysikasvuisena noin 20–25 mm pitkä ja takaruumiin kärki on piikkimäinen. Se muistuttaa erittäin paljon muiden "Agriotes"-suvun seppien toukkia eikä lajinmääritys ole yleensä mahdollinen ulkoisten tuntomerkkien perusteella.


title: Tummaviljaseppä

text: Lajin levinneisyys kattaa Euroopan pohjoisimpia osia lukuun ottamatta ja jatkuu idässä Venäjän Kaukoitään sekä Kiinan koillisosiin. Se on myös kulkeutunut vieraslajina Pohjois-Amerikkaan. Suomessa tummaviljaseppä on yleinen etelärannikolta suunnilleen Oulun korkeudelle ja harvinaistuu sitten pohjoista kohti. Toistaiseksi pohjoisin havainto on Kolarista.


title: Tummaviljaseppä

text: Aikuisia tummaviljaseppiä voi tavata etenkin kesäkuussa ja heinäkuun alkupuoliskolla. Niiden tyypillisiä elinpaikkoja ovat niityt ja peltomaat, ja kuoriaiset ovat aktiivisia erityisesti hämärän aikaan.


title: Tummaviljaseppä

text: Parittelu tapahtuu maan pinnalla. Naaras munii maahan muutaman munan ryhminä yhteensä 75–230 munaa, joista noin kuukautta myöhemmin kuoriutuvat toukat elävät syöden kasvien juuria ja tyviosia sekä itäviä siemeniä. Viljelykasveista ne syövät esimerkiksi perunan mukuloita tai porkkanan ja muiden juuresten juuria, itäviä siemeniä sekä purevat viljakasvien oraita poikki maan alta. Maissi on arka viljaseppien aiheuttamille vioituksille. Toukat viihtyvät erityisesti multaisessa savimaassa ja runsaimmillaan toukkien määrä saattaa olla yli 50 toukkaa neliömetrillä. Kuumalla ja kuivalla säällä toukat kaivautuvat syvälle maaperään, jolloin vahinkojen määrä vähenee. Toukkavaihe kestää 4–5 vuotta ja toukat talvehtivat syvällä maaperässä. Koteloituminen tapahtuu viimeisenä kesänä 10–25 cm syvyyteen. Aikuinen kuoriainen kuoriutuu kotelosta syyskesällä, mutta jää talvehtimaan maan alle ja lähtee liikkeelle vasta seuraavana keväänä.


title: Tummaviljaseppä

text: Seppien toukkia on erityisen runsaasti pelloilla, joita on aikaisemmin pidetty nurmena. Viljelytapojen muutokset, etenkin viljelykierto, sekä torjunta-aineiden käyttö ovat tehneet seppien toukista melko vähämerkityksellisiä tuholaisia. Suomessa viljaseppien toukkia pidetään perunan kannalta merkittävinä. Pohjois-Amerikassa tummaviljaseppä on kasvava ongelma etenkin perunan ja mansikan kasvatuksessa.


title: Jimi Palanto

text: Jimi Palanto (s. 2. helmikuuta 1990 Tampere) on suomalainen jääkiekkoilija ja rullakiekkoilija. Jääkiekossa Palanto edustaa Suomi-sarjan HC Satakuntaa ja rullakiekossa Pahalampea. Hyökkääjänä pelaava Palanto kuuluu Suomen rullakiekkomaajoukkueeseen.


title: Jimi Palanto

text: Palannon kasvattajaseura on Tappara. Aikuisten uransa hän aloitti kaudella 2010-2011 Suomi-sarjan Kooveen paidassa. Vuodet 2011-2014 Palanto pelasi Ranskassa, jossa hän edusti kolmea seuraa. Kaudella 2013-2014 hän pelasi Ligue Magnusissa Ours de Villard-de-Lansin paidassa 19 ottelua tehden tehot 6+2. Kaudeksi 2014-2015 Palanto siirtyi Suomi-sarjan HC Satakuntaan.


title: Jimi Palanto

text: Rullakiekossa Palanto edustaa SM-liigan Pahalampea. Hän voitti runkosarjan maalikuninkuuden kaudella 2014-2015. Palanto kuuluu myös Suomen maajoukkueeseen, jota hän edusti vuoden 2015 MM-kilpailuissa, joista Suomi saavutti hopeaa.


title: Magic Mike XXL

text: Magic Mike XXL on vuonna 2015 ensi-iltansa saanut Gregory Jacobsin ohjaama draamakomedia. Elokuva on jatko-osa vuoden 2012 elokuvalle "Magic Mike".


title: Magic Mike XXL

text: Elokuva kertoo siitä, kun Mike on lopettanut kolme vuotta sitten uransa stripparina ja ryhtynyt tekemään työkseen huonekaluja. Elokuvassa Mike ja hänen entiset työkaverinsa, "Tampan kuninkaat", lähtevät viimeiselle keikalleen Myrtle Beachille.


title: Juovaviljaseppä

text: Juovaviljaseppä ("Agriotes lineatus") on seppien heimoon kuuluva kovakuoriainen, jolla on jonkin verran merkitystä maanviljelyssä kasvien tuholaisena.


title: Juovaviljaseppä

text: Juovaviljaseppä muistuttaa suuresti lähisukulaistaan tummaviljaseppää ("Agriotes obscurus"). Se on 7–11 mm pitkä, muodoltaan solakka kuoriainen. Yleisväri on yleensä kellertävän ruskea ja eläimen pinta on melko kiiltävä. Peitinsiivet ovat pitkittäisuurteiset ja uurteiden välit ovat vuorotellen tummempia ja vaaleampia muodostaen tunnusomaisen raidoituksen. Joskus juovien väriero on kuitenkin huomaamattoman pieni, mikä vaikeuttaa lajin tunnistamista. Etuselkä on leveyttään pitempi eikä kovinkaan kupera. Etuselän reunukset kääntyvät takanurkkien edessä piiloon. Raajojen kynnet ovat hampaattomat ja takimmaisten raajojen nilkoissa ensimmäinen jaoke on toista jaoketta pitempi.


title: Juovaviljaseppä

text: Toukka on muiden viljaseppien toukkien tavoin keltainen, täysikasvuisena 20–25 mm pitkä ja sen takaruumiin kärki kapenee piikiksi. Lajin määritys toukan ulkoisten tuntomerkkien perusteella on hyvin vaikeaa ellei mahdotonta.


title: Juovaviljaseppä

text: Juovaviljasepän levinneisyys ulottuu laajasti lähes koko Euroopan läpi suureen osaan Aasiaa. Lisäksi se on levinnyt vieraslajina Pohjois-Amerikkaan, Brasiliaan sekä Uuteen-Seelantiin. Suomessa se on melko yleinen, mutta levinneisyys painottuu selvästi maan etelä- ja keskiosiin. Aivan pohjoisimmat havainnot ovat Oulun seudulta.


title: Juovaviljaseppä

text: Muiden viljaseppien tapaan juovaviljaseppä viihtyy kosteilla niityillä ja viljelysmailla. Aikuisia kuoriaisia tavataan etenkin toukokuusta heinäkuun alkupuolelle. Ne ovat melko piilottelevia ja aktiivisia lähinnä iltahämärässä, erityisesti lämpimällä ja kostealla säällä. Laji on laiska lentämään, mutta liikkuu jalan. Koiraat kuolevat pian parittelun jälkeen, mutta naaraat voivat selvitä kesän loppuun saakka.


title: Juovaviljaseppä

text: Naaras munii maahan muutaman senttimetrin syvyyteen pieninä ryhminä yhteensä 75–200 munaa, jotka kuoriutuvat reilun parin viikon kuluttua. Toukat elävät maan alla, etenkin multaisessa savimaassa, ja syövät kasvien juuria ja mukuloita, itäviä siemeniä ja viljakasvien oraita. Runsaimmillaan toukkia voi olla useita kymmeniä, äärimmillään jopa pari sataa toukkaa neliömetrillä. Toukkia on etenkin pelloilla, joita on pidetty aikaisemmin nurmena. Sekä munat että toukat vaativat kosteutta ja vaikka toukka selviytyy pitkiä aikoja ravinnotta, kuivumista se ei kestä. Toukkavaihe kestää 4–5 vuotta ja täysikasvuinen toukka koteloituu viimeisenä kesänä. Aikuinen kuoriainen kuoriutuu noin kuukautta myöhemmin, mutta jää maahan talvehtimaan ja lähtee liikkeelle vasta seuraavana keväänä.


title: Juovaviljaseppä

text: Juovaviljaseppä on joillakin alueilla yleisimpiä maatalouden tuholaiseksi tulkittavia kovakuoriaisia ja erittäin kaikkiruokaisena se voi vahingoittaa jokseenkin kaikenlaisia viljelykasveja. Suurinta vahinkoa syntyy toukkien syödessä kylvetyt siemenet, katkaistessa nuoria taimia tai niiden kaivautuessa juurimukuloihin. Vuoroviljely ja torjunta-aineiden käyttö ovat kuitenkin vähentäneet juovaviljasepän ja muiden viljaseppien merkitystä maataloustuholaisina. Pohjois-Amerikassa ne ovat 1990-luvulta alkaen olleet kuitenkin kasvava ongelma.


title: Chasing Yesterday

text: Chasing Yesterday on brittiläisen muusikko ja lauluntekijä Noel Gallagherin ja hänen johtamansa Noel Gallagher’s High Flying Birds -kokoonpanon toinen studioalbumi, joka julkaistiin helmikuussa 2015. Albumin kaiken kappalemateriaalin on säveltänyt ja sanoittanut Noel Gallagher, ja hän on myös tuottanut albumin. "Chasing Yesterday" äänitettiin vuonna 2014 Lontoossa Strangeways- ja Abbey Road -äänitysstudioilla, ja se julkaistiin 25. helmikuuta 2015 Gallagherin perustaman levy-yhtiö Sour Mash Recordsin kautta. Albumi nousi yhtyeen edellisen studioalbumin tavoin Britannian albumilistalla kärkipaikalle, ja ylitti kultalevyn rajan Britanniassa vuoden 2015 maaliskuussa.


title: Chasing Yesterday

text:
"Chasing Yesterday" sai yleisön ja kriitikoiden keskuudessa pääosin positiivisen vastaanoton. AllMusic -sivuston Stephen Thomas Erlewine antoi albumille arvosanaksi neljä tähteä viidestä, ja yhdysvaltalaisen "Rolling Stone" -lehden David Fricken kirjoittamassa arviossa albumi sai kolme ja puoli tähteä.
Albumilta julkaistiin singlenä viisi kappaletta: ”In the Heat of the Moment”, ”Ballad of the Mighty I”, ”Riverman”, ”Lock All the Doors” ja ”The Dying of the Light”.


title: Chasing Yesterday

text: Listasijoitusten lähde:


title: Samsung Galaxy Xcover 3

text: Samsung Galaxy Xcover 3 on Samsung Galaxy Xcover 2 -puhelimen seuraaja. Puhelin tuli myyntiin huhtikuussa 2015. Puhelin on IP67-sertifioitu ja se on rakennettu kestämään erityisen hyvin kolhuja.


title: Puikkoseppä

text: Puikkoseppä ("Athous subfuscus") on seppien heimoon kuuluva musta-ruskea kovakuoriaislaji. Se on heimonsa yleisimpiä ja runsaimpia edustajia Suomessa.


title: Puikkoseppä

text: Puikkoseppä on 8–10 mm:n pituinen, melko hoikka kovakuoriainen ilman erityisen silmiinpistäviä tuntomerkkejä. Etuselkä on mustanruskea, leveyttään pitempi ja sivuilta heikosti pyöristynyt. Etuselän takanurkissa ei ole pitkittäisharjannetta ja siinä on pieniä pisteitä harvakseltaan. Peitinsiivet ovat tummanruskeat ja pitkittäisuurteiset. Joskus hyvin harvoin kuoriainen voi olla kauttaaltaan lähes musta. Raajojen nilkan neljäs jaoke on kynsijaoketta paksumpi eikä kolmas jaoke ole laajentunut. Tuntosarvet ulottuvat selvästi etuselän takanurkkia pitemmälle.


title: Puikkoseppä

text: Puikkosepän levinneisyys yltää Portugalista Manner-Euroopan poikki Siperian länsiosiin ja Iraniin. Britteinsaarilla lajista on vain muutama havainto. Pohjois-Amerikassa se on tulokaslaji. Suomessa sitä tavataan koko maassa.


title: Puikkoseppä

text: Puikkosepän ominta elinympäristöä ovat kangasmetsät, mutta se elää kaikenlaisissa metsäympäristöissä hakkuuaukioita ja tunturikoivikoita myöten. Se on harvoja heimonsa edustajia, joka viihtyy ja on yleinen myös vanhoissa, hämärissä kuusikoissa. Aikuiset kuoriaset viihtyvät kasvillisuuden seassa, pensaissa sekä varvikossa ja ikkunapyydyksillä etsittynä laji on usein runsas. Puikkoseppä on Suomessa luultavasti yleisin kangasmetsien maaperässä toukkana elävä seppä ja toukkia tavataan usein noin 40 yksilöä neliömetrillä. Aikuiset kuoriaiset ovat liikkeellä toukokuusta heinäkuulle, huipun sijoittuessa kesäkuuhun.


title: Puikkoseppä

text: Toukat elävät maaperässä ja Keski-Euroopassa tehtyjen tutkimusten mukaan ne lienevät pääasiassa petoja. Toukista mitattuihin typen isotooppisuhteisiin perustuva tutkimus ei kuitenkaan sulje pois sienirihmaston mahdollisuutta ravinnonlähteenä. Toukkavaihe kestää useita vuosia ja aikuinen kovakuoriainen kuoriutuu noin kuukauden kestävän kotelovaiheen päätteeksi loppukesällä. Se kuitenkin talvehtii ensin ja lähtee liikkeelle vasta seuraavana keväänä.


title: Puikkoseppä

text: Puikkoseppä saalistaa ainakin seuraavia lajeja: Elatobium abietinum, kuusenneulaspistiäinen ("Pristiphora abietina") ja kuusisoukkokääriäinen ("Epinotia tedella").


title: Regionalliga West

text: Regionalliga West on neljänneksi korkein jalkapallon sarjataso Saksassa. Liigan järjestää Saksan jalkapalloliitto.


title: Regionalliga West

text: Regionalliga West perustettiin vuonna 2008


title: Regionalliga West

text: Nykyisin sarjanousu onnistuu seuraavista sarjoista:


title: Itä–Länsi-ottelu 1961

text: Vuoden 1961 Pesäpallon miesten Itä–Länsi-ottelu pelattiin Hesperiassa 27. elokuuta. Tämä oli kaikkiaan 27. Itä-Länsi-ottelu ja kahdeskymmenes ja kuudes perättäinen, joka pelattiin Helsingissä. Katsojamääräksi ilmoitettiin 4469.


title: Itä–Länsi-ottelu 1961

text: Neljäs nuorten Itä–Länsi-ottelu pelattiin Outokummussa ja se päättyi Lännen 3–5 voittoon.


title: Itä–Länsi-ottelu 1961

text: Naisten Itä–Länsi-ottelu pelattiin ensimmäisen kerran. Kuopiossa pelatun kamppailun voitti Länsi juoksuin 2–7.


title: Itä–Länsi-ottelu 1961

text: Avausheiton suoritti talousneuvos Erkki Merinen.Itä aloitti sisällä.


title: Ruskohammasseppä

text: Ruskohammasseppä ("Denticollis linearis") on hoikka, seppien heimoon kuuluva kovakuoriaislaji. Se on Suomessa yksi heimonsa yleisimmistä edustajista.


title: Ruskohammasseppä

text: Ulkoasultaan melko paljon sylkikuoriaisia (heimo Cantharidae) muistuttavasta ruskohammassepästä on kaksi värimuotoa. Yleisemmin kuoriaisen peitinsiivet ovat vaalean kellanruskeat ja tummien pisterivien kirjomat. Harvinaisemmalla värimuodolla peitinsiivet ovat mustanruskeat ja reunoiltaan kellertävät. Naarailla peitinsiivet leventyvät kärkeä kohti. Etuselkä on melko pieni, taaksepäin levenevä, väriltään punainen tai punaruskea ja keskiosastaan laajalti mustahko. Etuselässä on keskivako ja sen terävät takanurkat suuntautuvat sivuille ja yläviistoon. Takanurkkien etupuolella on viisto ja syvä ura. Silmät ovat selvästi ulkonevat ja niiden takana on selvä ohimo. Pään etuosa on usein punertava. Raajat ovat tummia reisiä lukuun ottamatta kellanruskeat. Tuntosarvet ovat tummanruskeat, tyvestä vaaleat, melko pitkät ja sahamaiset.


title: Ruskohammasseppä

text: Ruskohammassepän levinneisyys ulottuu Espanjasta ja Irlannista Euroopan ja Keski-Aasian poikki Itä-Siperiaan. Suomessa se on hyvin yleinen koko maassa.


title: Ruskohammasseppä

text: Erilaiset metsät ovat ruskohammassepän elinympäristöä. Erityisen yleinen laji on tunturikoivikoissa, mutta myös Etelä-Suomessa se on heimonsa yleisin edustaja lehtipuissa, usein pellonreunassa tai lehtometsässä. Aikuisia kuoriaisia tapaa yleisimmin metsänreunojen ruohovartisilta kasveilta tai kukista. Toukat talvehtivat, koteloituvat keväällä, ja aikuisia kuoriaisia on liikkeellä toukokuusta heinäkuulle huipun osuessa kesäkuun loppupuolelle. Toukat elävät lahopuiden kuoren alla etenkin harmaalepissä ja koivuissa. Toukat kaivavat puuainekseen pitkiä käytäviä ja saattavat olla muita toukkia ja omia lajitovereitaan saalistavia petoja.


title: Pumpulihäntäkaniinit

text: Pumpulihäntäkaniinit ("Sylvilagus") on jänisten heimoon kuuluva suku. Siihen kuuluvista lajeista kookkain on rämekaniini ("S aquaticus"). Muita suvun lajeja ovat aavikkokaniini ("S. audubodii"), pensaskaniini ("S. bachmani"), metsäkaniini ("S. brasiliensis"), meksikonkaniini ("S. cunicularius"), tresmariasinkaniini ("S. graysoni"), olmittenkaniini ("S. insonus"), saarikaniini ("S. manseatus"), vuorikaniini ("S. nuttallii"), suokaniini ("S. palustris") ja uudenenglanninkaniini ("S. transitionalis"). Nisäkäsnimistötoimikunnan ehdotus suvun uudeksi suomenkieliseksi nimeksi on "amerikankaniinit".


title: Principe Amedeo -luokka

text: Principe Amedeo -luokka oli Italian kuninkaallisen laivaston ironcladluokka, johon kuului kaksi 1865-1875 valmistettua alusta. Luokan alukset olivat Italian laivaston ensimmäiset täysin Italiassa valmistetut ja varustetut ironcladit, mutta niiden valmistamiseen kului 9-10 vuotta.


title: Principe Amedeo -luokka

text: Giuseppe de Lucan suunnittelemien alusten piti alun perin olla puurunkoisia. Ne kuitenkin valmistettiin osittain rautarunkoisina ja niiden suojana oli täyspitkä vyö ja keskilaiva oli vuorattu raudalla.


title: Mustaseppä

text: Mustaseppä ("Ampedus nigrinus") on seppien heimoon kuuluva pikimusta kovakuoriaislaji. Se on Suomessa hyvin yleinen koko maassa.


title: Mustaseppä

text: Mustaseppä on suhteellisen pieni, vain 6–8 mm:n pituinen ja pituuteensa nähden leveän oloinen kovakuoriainen. Pää, etuselkä, peitinsiivet, raajat ja tuntosarvet ovat kaikki kiiltävän pikimustia eikä niissä ole havaittavissa lainkaan metallista hohdetta. Vain nilkoissa voi olla vaaleamman ruskea sävy. Muiden "Ampedus"-suvun seppien tapaan raajojen leveät reisilevyt kapenevat voimakkaasti raajan kärkeä kohti ja niiden takareunassa on terävä kulma. Tuntosarvet ulottuvat selvästi etuselän takanurkkia pitemmälle.


title: Mustaseppä

text: Mustasepän levinneisyys on holarktinen ulottuen Euroopasta Aasian pohjoisosien kautta Pohjois-Amerikkaan. Suomessa sitä tavataan koko maassa ja on heimonsa yleisimpiä lajeja.


title: Mustaseppä

text: Mustaseppä on elinympäristövaatimuksiltaan vaatimaton metsälaji, joka kelpuuttaa asuinpaikakseen niin nuoret taimikot kuin varttuneet mäntykankaatkin. Lajiin voi törmätä myös rämeillä. Se on myös harvoja vanhoissa ja hämärissä kuusikoissa yleisenä esiintyviä seppälajeja. Toisaalta mustasepän yksilömäärät voivat jopa kymmenkertaistua metsähakkuun seurauksena. Tämä johtuu avoimeen maastoon jäävän kuolleen puuaineksen suuresta määrästä, joka puolestaan mahdollistaa toukille hyvät kasvuolot. Mustaseppä onkin yhdessä lähisukulaistensa korusepän ("Ampedus tristis") ja mustaperäsepän ("Ampedus balteatus") kanssa hakkuaukeiden tyypillisimpiä lajeja.


title: Mustaseppä

text: Aikuiset kuoriaiset ovat liikkeellä toukokuulta heinäkuulle huipun ollessa kesäkuussa. Toukat elävät lahoavassa puuaineksessa eikä puulajilla tai rungon paksuudella ole niille suurtakaan merkitystä. Ravinnokseen ne saalistanevat muita hyönteistoukkia. Koteloituminen tapahtuu loppukesällä. Kuoriainen aikuistuu jo syksyllä, mutta talvehtii ennen kuin lähtee liikkeelle.


title: Kuortti–Miekansalmi-tie

text: Kuortti–Miekansalmi-tie on sorapintainen museotie Pertunmaalla. Museotieosuus on osa Kuortin ja Miekansalmen välistä yhdystietä 15023 ja sen pituus on 6,4 kilometriä. Tien läntinen pää on Kuortin Höltässä ja itäinen pää Koirakiven kylässä. Museotiekokoelmassa Kuortti–Miekansalmi-tie edustaa historiallista Suurta Savontietä, jonka rakentamisen syynä oli Olavinlinnan perustaminen 1470-luvulla. Suuren Savontien katsotaan olevan peräisin samalta ajalta.


title: Kuortti–Miekansalmi-tie

text: Suuri Savontie johti Hämeenlinnasta Mikkelin kautta Savonlinnaan. Alkuvaiheessa tie oli vain polku, jota saattoi kulkea jalan ja ratsain. Se oli yleinen tie 1550-luvulla ja tien kuvaus on Jaakko Teitin vuosina 1555–1556 laatimassa ensimmäisessä Suomen tieluettelossa. Kärryillä ajettavaksi tietä parannettiin 1700-luvulla. Suuri Savontie oli myös postireitti. Tie jäi paikallisliikenteelle, kun uusi tieyhteys vedettiin kulkemaan nykyisen Pertunmaan kirkon kautta, uutta tielinja alettiin rakentaa 1835.


title: Kuortti–Miekansalmi-tie

text: Vuonna 1982 museotiekokoelmaan otetulla tiellä on säilynyt alkuperäinen historiallinen tielinjaus. Tie kulkee pääosin metsämaisemassa ja sen varrella on vain muutamia taloja. Kapea soratie on mutkainen ja mäkinen. Aikanaan mäkisyys jopa esti osan tietä käyttämisen talvella, jolloin kuljettiin etelämpää reittiä osittain vesistöjä pitkin.


title: Matti K. Mäkinen

text: Matti Kalervo Mäkinen (28. huhtikuuta 1932 Helsinki – 19. toukokuuta 2017 Espoo) oli suomalainen arkkitehti. Hän oli vuodesta 1979 Oulun yliopiston arkkitehtuurin professori sekä vuosina 1985–1994 Rakennushallituksen pääjohtaja. Hän on suunnitellut lähinnä teollisuusrakennuksia, ja merkittävimpiä niistä ovat Kuivamaito Oy:lle rakennettu tuotantolaitos Lapinlahdelle (1971), Valion pääkonttori Helsingin Pitäjänmäelle (1972–1978, yhdessä Kaarina Löfströmin kanssa), Valion Jyväskylän meijeri (1976–1979 sekä Valion Seinäjoen voitehdas (1977–1979).


title: Matti K. Mäkinen

text: Mäkinen valmistui arkkitehdiksi 1958 ja tekniikan lisensiaatiksi 1972 Teknillisestä korkeakoulusta. Hän työskenteli eri arkkitehtuuritoimistojen arkkitehtina vuoteen 1962, Valion rakennusjaoston päällikkö hän oli 1962–1977, teknisen osaston pääarkkitehti ja apulaisosastopäällikkö vuodesta 1970, oma arkkitehtitoimisto vuodesta 1960. Internationales Institut für Industrieplanungin (Wien) Suomen edustaja vuodesta 1972, Helsingin kaupungin julkisivutoimikunnan johtaja 1974–1977, Arkkitehti-lehden toimitusneuvoston puheenjohtaja 1969–1971, Suomen arkkitehtiliiton kilpailutoimikunnan jäsen 1970, Suomen rakennustaiteen museon hallituksen puheenjohtaja vuodesta 1975. Hän on saanut palkintoja arkkitehtuurikilpailuissa 1960-luvulla.


title: Timo Mäkinen (musiikkitieteilijä)

text: Timo Juhani Mäkinen (6. kesäkuuta 1919 Sortavalan maalaiskunta – 21. kesäkuuta 2006 Jyväskylä) oli suomalainen musiikkitieteilijä ja pianisti.


title: Timo Mäkinen (musiikkitieteilijä)

text: Mäkinen opiskeli pianonsoittoa Sibelius-Akatemiassa Ilmari Hannikaisen johdolla sekä musiikkitiedettä Helsingin yliopistossa; hän suoritti vuonna 1947 filosofian kandidaatin ja 1957 filosofian lisensiaatin tutkinnon ja väitteli vuonna 1964 Piae Cantiones -sävelmien alkuperästä. Hän teki 1940–1960-luvulla opintomatkoja Ruotsiin, Sveitsiin, Saksaan, Tšekkoslovakiaan ja Puolaan. Mäkinen opetti pianonsoittoa Jyväskylän musiikkiopistossa 1953–1955 ja Jyväskylän kasvatustieteellisessä korkeakoulussa 1956–1962 ja toimi musiikin teorian ja historian lehtorina Sibelius-Akatemiassa. Hän tutki musiikkikasvatusta ja musiikkiterapiaa sekä työskenteli musiikkiarvostelijana.


title: Timo Mäkinen (musiikkitieteilijä)

text: Mäkinen oli Jyväskylän yliopiston musiikkitieteen professori 1969–1982 ja vararehtori vuonna 1977 sekä 1979–1982. Hän kuului Jyväskylän Kesän perustajiin.


title: Timo Mäkinen (musiikkitieteilijä)

text: Pianistina hän esitti erityisesti kamarimusiikkia, muun muassa duona Paavo Raution kanssa.


title: Timo Mäkinen (musiikkitieteilijä)

text: Mäkisen puoliso oli sveitsiläinen lääkäri Yvonne Miette Forel, ja heille syntyi kolme lasta.


title: Timo Mäkinen (musiikkitieteilijä)

text: Mäkisen muistelmateos "Muistojen soittoa" ilmestyi 1990.


title: Ruskoseppä

text: Ruskoseppä ("Sericus brunneus") on seppien heimoon kuuluva kovakuoriainen. Se on Suomessa erittäin yleinen koko maassa.


title: Ruskoseppä

text: Ruskoseppä on keskikokoinen, 8–11 mm pitkä kovakuoriainen, jonka sukupuolet ovat erinäköisiä. Molempien sukupuolten raajat ja peitinsiivet ovat punaruskeat, mutta koiraalla etuselkä on kokonaan mustahko, kun naaraalla sen molemmin puolin kulkee leveä, punaruskea raita. Lisäksi naaraan etuselkä ja peitinsiivet ovat koiraan vastaavia kuperammat. Peitinsiivissä on heikkoja pitkittäisviiruja ja etuselän pinnan hienorakenne saa sen näyttämään kiillottomalta. Etuselän reunukset ulottuvat takanurkista lähes etunurkkiin asti. Koiraan tuntosarvet ulottuvat etuselän takanurkkiin saakka, naaraalla ne ovat lyhyemmät.


title: Ruskoseppä

text: Lajin levinneisyys ulottuu Ranskasta ja Irlannista Japaniin saakka. Suomessa se on heimonsa yleisimpiä lajeja ja sitä tavataan aivan koko maassa.


title: Ruskoseppä

text: Ruskoseppä elää monenlaisissa metsissä, etenkin kuivissa kangasmetsissä, mutta myös varsinaisen metsien ulkopuolelta kuten tunturikoivikoista ja jopa puuttomilta tunturiseuduilta. Se suosii avoimia ympäristöjä ollen harvinainen vanhoissa metsissä, mutta yleistyy huomattavasti etenkin metsähakkuun jälkeen ja ruskoseppä kuuluukin hakkuuaukeiden peruslajistoon. Ruskoseppä viihtyy myös rämeillä.


title: Ruskoseppä

text: Aikuisia seppiä tavataan toukokuun lopulta heinäkuun alkuun ja ne oleskelevat usein kukissa. Toukat elävät maaperässä sammalten alla ja luultavasti syövät niiden alaosia.


title: Timo Mäkinen

text: Timo Mäkinen tarkoittaa seuraavia henkilöitä:


title: Naisten Ykköspesis

text: Naisten Ykköspesis on pesäpallon toiseksi korkein sarja heti Superpesiksen jälkeen.


title: Naisten Ykköspesis

text: Naisten Ykköspesiksessä pelataan kaudella 2018 12 joukkueen kaksinkertainen jolloin jokaiselle joukkueelle tulee runkosarjassa 22 ottelua.


title: Naisten Ykköspesis

text: Runkosarjan voittaja nousee suoraan Superpesikseen kaudelle 2019. Kun kyse on suorasta noususta, tasapistetilanteessa pelataan kahden parhaan osalta uusintaottelu kilpailumääräysten § 35:n mukaisesti.


title: Naisten Ykköspesis

text: Runkosarjassa sijoille 2-3 päätyvät joukkueet pelaavat välierät paras viidestä -ottelusarjan, jonka voittaja etenee superpesiskarsintaan Superpesiksen 11. sijoittunutta joukkuetta vastaan. Kotietu on runkosarjassa paremmin sijoittuneella joukkueella.


title: Naisten Ykköspesis

text: Superpesisseurojen kakkosjoukkueilla (Fera 2 ja Pesäkarhut 2) ei ole osallistumisoikeutta jatko-otteluihin eikä niitä tältä osin oteta huomioon sijoituksia määriteltäessä.


title: Naisten Ykköspesis

text: Paras viidestä -järjestelmällä pelattavan superpesiskarsinnan voittaja pelaa Superpesiksessä ja häviäjä Ykköspesiksessä kaudella 2019. Kotietu on Superpesiksen 11. sijoittuneella joukkueella.


title: Naisten Ykköspesis

text: Runkosarjan 11. ja 12. sijoittuneet joukkueet putoavat suoraan suomensarjaan kaudelle 2019.


title: Naisten Ykköspesis

text: Kaudelle 2019 naisten Ykköspesikseen tehdään iso muutos, kun joukkuemäärä kasvaa 16:een ja joukkueet jaetaan kahteen lohkoon.


title: Marmarole

text: Marmarole on Italian Dolomiiteilla sijaitseva vuoristoalue lähellä Sorapiss- ja Antelao-vuoria. Ryhmän korkein huippu on Cimòn del Froppa (2 932 m).


title: Tre Cime di Lavaredo

text: Tre Cime di Lavaredo tai Drei Zinnen on Italian Dolomiiteilla sijaitseva vuoriryhmä. Ryhmän korkein huippu on Cima Grande (2 999 m).


title: Tre Cime di Lavaredo

text: Ryhmän kolme päähuippua ovat:


title: Ernest Urtasun

text: Ernest Urtasun Domenech (s. 27. tammikuuta 1982 Barcelona) on espanjalainen poliitikko, diplomaatti ja taloustieteilijä.


title: Ernest Urtasun

text: Urtasun suoritti taloustieteen maisterin tutkinnon vuonna 2000 Universitat Autònoma de Barcelona -korkeakoulussa. Hän kuuluu katalonialaiseen vihreään puolueeseen Iniciativa per Catalunya Verds (ICV). Hänet valittiin Euroopan parlamenttiin toukokuussa 2014 ja hän kuuluu Vihreät/Euroopan vapaa allianssi -ryhmään.


title: Le Quesnoy

text: Le Quesnoy on kunta Pohjois-Ranskassa Nordin departementissa. Se on vanha linnoitettu kaupunki, jonka puolustusvallit ovat yhä kunnossa. Le Quesnoy oli keskiajalla Hainaultin kreivien asuinpaikka.


title: Juomuseppä

text: Juomuseppä ("Dalopius marginatus") on seppien heimoon kuuluva kovakuoriaislaji. Suomessa se on erittäin yleinen laji.


title: Juomuseppä

text: Juomuseppä on 6–9 mm:n pituinen, pituuteensa nähden kapea kovakuoriainen, jonka ruumiin pohjaväri on vaaleanruskea. Pitkittäisuurteisten peitinsiipien liitoskohdassa selän poikki kulkee tumma pitkittäisraita, joka peitinsiipien tyvellä levenee lähes koko kuoriaisen levyiseksi. Myös etuselkä ja pää ovat keskiosastaan tummat. Etuselkä on lähes tasalevyinen ja sen sivut ovat miltei suorat. Pää ja etuselkä ovat lisäksi matalapisteiset ja himmeät. Tuntosarvet ovat pitkät ulottuen pitkälti etuselän takanurkkia pitemmälle ja niiden jaokkeet ovat leveyttään pitemmät. Joskus tavataan yksilöitä, joilla tumma kuviointi on hyvin vähäistä ja eläin on yksivärisen ruskea.


title: Juomuseppä

text: Juomusepän levinneisyys kattaa koko Euroopan ja jatkuu idässä pitkälle Siperiaan. Suomessa sitä tavataan koko maassa ja se on yksi heimonsa yleisimmistä lajeista.


title: Juomuseppä

text: Juomuseppä on pääasiallisesti metsälaji, mutta sen voi hyvin tavata myös muunlaisesta ympäristöstä. Monien muiden seppien tapaan se yleistyy nopeasti hakkuuaukeilla. Aikuiset kuoriaiset ovat liikkeellä toukokuusta heinäkuun lopulle huipun osuessa kesäkuun alkupuolelle. Kuoriaiset liikkuvat aktiivisesti kasvillisuuden joukossa ja niitä voi kertyä ikkunapyydyksiin suuria määriä.


title: Juomuseppä

text: Toukat elävät maaperän humuskerroksessa, joskus puiden lahoavissa kannoissa, syöden kasvien juuria ja siemeniä. Tilaisuuden tarjoutuessa ne voivat kuitenkin syödä myös eläinperäistä ravintoa, kuten muiden hyönteisten koteloita. Tutkimusten mukaan ne ovat rikkaseppien toukkien tärkeitä saalistajia. Niillä saattaa olla myös suuri merkitys erilaisten tuhohyönteisten, etenkin mäntypistiäisten kannansäätelijöinä. Toisaalta kasveilla ruokaillessaan ne saattavat aiheuttaa pienimuotoista tuhoa vahingoittamalla kylvöksiä tai pieniä taimia. Toukka koteloituu loppukesällä ja aikuinen seppä kuoriutuu kotelosta syksyllä. Se kuitenkin jää talveksi kotelo-onkaloonsa ja lähtee liikkeelle vasta seuraavana kesänä.


title: Aron Emilsson

text: Aron Emilsson (s. 20. helmikuuta 1990) on ruotsalainen poliitikko, joka kuuluu ruotsidemokraatteihin. Hänet valittiin valtiopäiville vuonna 2014.


title: Koruseppä

text: Koruseppä ("Ampedus tristis") on seppien heimoon kuuluva kovakuoriainen. Se on mustasepän ("Ampedus nigrinus") jälkeen punaseppien laajan suvun ("Ampedus") yleisin edustaja Suomessa.


title: Koruseppä

text: Koruseppä on 7–9 mm:n pituinen kovakuoriainen, joka on helppo tunnistaa värityksestään. Kuoriainen on kauttaaltaan musta, mutta selvästi pitkittäisuurteisten peitinsiipien ulkoreunat ovat lähes kärkeen saakka keltaiset ja tyviosassa on kolmiomainen keltainen alue. Raajojen kaikissa jaokkeissa on hieman ruskeaa sävyä ja tuntosarvet ulottuvat etuselän takanurkkiin saakka.


title: Koruseppä

text: Korusepän levinneisyysalue ulottuu Euroopan poikki Siperian länsiosiin. Britteinsaarilta lajista on vain muutamia historiallisia havaintoja. Koruseppä on boreomontaani laji eli esiintymät painottuvat vuoristoihin ja pohjoisille alueille. Suomessa havaintoja on kyllä koko maasta Ahvenanmaalta ja etelärannikolta pohjoisimpaan Lappiin, mutta maan etelä- ja länsiosissa se on huomattavasti harvinaisempi kuin Suomenselältä pohjoiseen tai itään, missä se on erittäin yleinen.


title: Koruseppä

text: Elinympäristöltään koruseppä edellyttää avonaisuutta. Sen ominta elinympäristöä ovat metsäpalojen ja avohakkuiden tuottamat aukeat maastot ja se kuuluukin hakkuuaukeiden tyypilliseen lajistoon. Pohjoisessa se viihtyy myös riittävän valoisissa metsissä.


title: Koruseppä

text: Toukat elävät kuolleessa puussa, joko keloissa tai maapuissa, olivatpa ne havu- tai lehtipuita. Ehdoton vaatimus on kuitenkin, että puu on sisäosistaan ruskolahonnut. Muiden "Ampedus"-suvun lajien tapaan toukka on muita toukkia saalistava peto. Koteloituminen tapahtuu aivan puun pinnan alle.


title: Pesäpallon suomensarja 1965

text: Pesäpallon suomensarjan 21. kausi pelattiin kesällä 1965. Sarja pelattiin neljässä lohkossa ja lohkovoittajat nousivat suoraan mestaruussarjaan kaudeksi 1966.


title: Pesäpallon suomensarja 1965

text:
Itälohkossa voiton vei mestaruussarjasta 1964 pudonnut Outokummun Partio, joka näin ollen nousi takaisin mestaruussarjaan. Ratkaisuottelussa 29. elokuuta Jyväskylässä Partio voitti Kirin reservijoukkueen niukasti 13–14. Viimeisellä kierroksella Partio löylytti Viinijärven Urheilijoita 44–5 ja mahdollisuutensa käytännössä menettänyt Kiri hävisi Juvalla. Putoajista kaksi ratkesi päätöskierroksella, kun Harjurannan Kisa hävisi vieraissa Juankoskelle ja Mäntyharjun Virkistys kotonaan Äänekosken Urheilijoille. Lieksan Urheilijoiden putoaminen oli varmistunut jo aikaisemmin. Nurmeksen Sepot vältti putoamisuusinnat voittamalla päätösottelussaan kotonaan Etelä-Leppävirran.
Suonenjoella pelatusta karsintaturnauksesta lohkoon nousivat Suonenjoen Vasama, Puurtilan Kisa-Pojat 2 ja Kiteen Urheilijat.


title: Pesäpallon suomensarja 1965

text: Myös etelälohkossa mestaruussarjasta pudonnut joukkue onnistui nousemaan sinne takaisin. Nousun kannalta ratkaisevimpia olivat Haminan Palloilijoiden 7. kesäkuuta Heinolan Maila-Pojista saavuttama 9–5 kotivoitto ja Lahdessa 15. elokuuta pelattu Lahden Mailaveikkojen ja Haminan Palloilijoiden välinen ottelu, joka päättyi vieraiden 8–12 voittoon. Puna-Mustien reservijoukkue putosi ilman uusintoja, koska seuran edustusjoukkue putosi mestaruussarjasta.


title: Pesäpallon suomensarja 1965

text: Myös länsilohkossa ex-mestaruussarjalainen, Ulvilan Pesä-Veikot, vei voiton puhtaalla pelillä voittaen mm. lohkon toiselle sijalle yltäneen Nurmon Jymyn 11–1.


title: Pesäpallon suomensarja 1965

text: Pohjoislohkossa myös mestaruussarjasta pudonnut joukkue päätyi lohkovoittajaksi, vaikka Sotkamon Jymy joutuikin tyytymään 5–5 tasapeliin Halsuan Toivon vieraana. HalTo oli kuitenkin jo hävinnyt Raahen Vesalle 5–4, joten Jymyn kärkipaikka ei sen enempää ollut uhattuna.


title: Voikkaan voimalaitos

text: Voikkaan voimalaitos on Voikkaalla, Kouvolan kunnassa sijaitseva vesivoimalaitos. Voimalaitoksen on vuodesta 2006 omistanut UPM, tätä ennen vuosina 1922–1988 Kymmene, ja 1988–2006 eläkeyhtiö Varma.


title: Voikkaan voimalaitos

text: Kymmene Aktiebolaget aloitti arkkitehti Birjer Federleyn piirtämän Voikkaan voimalaitoksen rakennustyöt 1922, ja voimalaitos valmistui vuoden kuluttua. Voimalaitos oli valmistumishetkellään Suomen suurin vesivoimalaitos, ja sen tuottamaa energiaa käytettiin Kymmenen puunjalostus- ja paperitehtaan voimanlähteenä. Voimalaitos uusittiin ensi kertaa vuonna 1962, toisen kerran 1990-luvulla ja kolmannen kerran vuosina 2011–2013. Kymmene myi vesivoimalaitoksen vuonna 1988 eläkeyhtiö Varmalle ja vuokrasi sen kaupanpäällisiksi pitkäaikaiskäyttöönsä. UPM, johon Kymmene oli sulautunut osti kolme nykyisen Kouvolan kunnan alueella sijaitsevaa voimalaitosta takaisin omistukseensa.


title: Nelikuoppakauniainen

text: Nelikuoppakauniainen ("Anthaxia quadripunctata") on pieni, jalokuoriaisten heimoon kuuluva kovakuoriaislaji. Se on heimonsa yleisin laji Suomessa.


title: Nelikuoppakauniainen

text: Nelikuoppakauniainen on 4–8 mm:n pituinen, hieman kiiltäväpintainen, musta kovakuoriainen. Joskus sen pinnassa saattaa erottua sinistä sävyä. Kauniainen on muodoltaan melko leveä ja litteä. Etuselän keskiosassa on neljän selvästi erottuvan kuopan muodostama rivi. Etuselän reunus on terävä ja ulottuu takanurkista eteenpäin yli selän puolenvälin. Hyvin samannäköinen laji on harvinainen mäntykauniainen ("Anthaxia godeti"), ja lajien erottaminen vaatii melko yksityiskohtaista tutkailua.


title: Nelikuoppakauniainen

text: Lajin levinneisyys ulottuu Britteinsaarilta ja Espanjasta Euroopan ja Keski-Aasian poikki Venäjän Kaukoitään. Suomessa se on erittäin yleinen ja sitä tavataan koko maassa Lapin pohjoisimpia osia lukuun ottamatta.


title: Nelikuoppakauniainen

text: Nelikuoppakauniainen elää lämpimillä ja aurinkoisilla metsänreunoilla tai hakkuuaukeilla kasvavilla kuusilla tai harvemmin männyillä. Ruotsista se on tavattu myös katajalta ja lehtikuuselta. Tyypillinen elinpaikka on ohut, kuoleva puu, jonka runkoon tai oksiin toukka kovertaa käytäviä. Aikuiset kuoriaiset ovat liikkeellä toukokuusta heinäkuun lopulle, jolloin ne lentävät ahkerasti auringonpaisteessa tai juoksentelevat puiden rungoilla. Aikuisia kuoriaisia löytyy etenkin keltaisilta kukilta, joskus suuriakin määriä pienellä alalla.


title: Nelikuoppakauniainen

text: Toukan tekemä käytäväverkosto rajoittuu yleensä sellaiseen osaan puuta, joka on suorassa auringonpaisteessa. Avohakkuun seurauksena voi jäädä liialliseen paisteeseen kuusia, joihin kauniainen voi myös asettua. Toukan käytävät ovat litteitä, noin 3 mm:n levyisiä, mutkittelevia ja usein niitä on useita vierekkäin. Toukan tuottama puru on hienojakoista, tiivisti pakkautunutta ja siinä ruskeat ja valkoiset alueet vuorottelevat. Aikuisten yksilöiden ulostuloaukot ovat litteitä ja soikeita. Kehitys munasta aikuiseksi kuoriaiseksi kestänee Suomessa kaksi vuotta, Keski-Euroopassa vuoden.


title: Lasse Sørensen

text: Lasse M. Sørensen (s. 12. heinäkuuta, 1996) on tanskalainen moottoriurheilija. Hänen vanhempi veljensä Marco Sørensen on myös moottoriurheilija.


title: Lasse Sørensen

text: Sørensen aloitti uransa Karting-luokista vuonna 2009. Vuonna 2011 hän sijoittui toiseksi North European Trophy KF3 -luokassa. Vuonna 2012 Sørensen aloitti kilpauransa Tanskan Formula Ford -sarjassa sijoittuen sarjan viidenneksi. Samana vuonna hän ajoi yksittäisiä kilpailuja Formula Ford NEZ ja Hollannin Formula Ford -sarjoissa. Vuonna 2013 Sørensen jatkoi Tanskan Formula Ford -sarjassa ja sijoittui toiseksi. Vuonna 2014 Sørensen kilpaili Ranskan Formula 4 -sarjassa ja voitti sarjan mestaruuden saavuttaen kahdeksan voittoa, viisi paalupaikkaa ja 17 palkintosijaa. Vuonna 2015 Sørensen kilpaili Eurocup Formula Renault -sarjassa.


title: Chifeng

text: Chifeng () tai Ulanhad () on prefektuuritason kaupunki Sisä-Mongolian autonomisella alueella Kiinassa. Sekä "Ulanhad" ja "Chifeng" tarkoittavat "punaista kalliota". Kaupunki oli vuoteen 1983 asti Juu Udan liitto. Kaupunki sijaitsee linnuntietä noin 335 kilometriä Pekingistä koilliseen. Chifengin väkiluku on 4,341 miljoonaa (2010) ja kaupungin pinta-ala 90 275 neliökilometriä.


title: Chifeng

text:
Suurläänin kokoinen kaupunki rajoittuu lännessä ja pohjoisessa Xilingolin liittoon, idässä Tongliaon, sekä etelässä Chaoyangin ja Chengden prefektuuritason kaupunkiin.
Piirikuntatasolla kaupunki jakautui seuraavasti (2010):


title: Tom Pukstys

text: Thomas Paul ”Tom” Pukstys (s. 28. toukokuuta 1968 Glen Ellyn, Illinois) on yhdysvaltalainen keihäänheittäjä. Hänen henkilökohtainen ennätyksensä on Jenassa 25. toukokuuta 1997 heitetty 87,12 metriä. Pukstys voitti keihäänheiton Yhdysvaltain-mestaruuden kuusi kertaa ja piti hallussaan maansa ennätystä vuosina 1993–2004. Olympialaisiin hän osallistui urheilijana 1992 ja 1996 ja sijoittui niissä parhaimmillaan kahdeksanneksi 1996. Urheilu-uransa jälkeen Pukstys on toiminut valmentajana.


title: Tom Pukstys

text: Tom Pukstysin vanhemmat muuttivat Yhdysvaltoihin Liettuasta vuonna 1949. Illinoiṣ’n osavaltion Glen Ellynissa 28. toukokuuta 1968 syntyneen Pukstysin lajivalintaan vaikutti merkittävästi hänen Liettuassa lääketiedettä opiskellut isoveljensä Andrew, jonka sikäläinen huonetoveri oli keihäänheittäjä. Vieraillessaan Andrew’ṇ luona Liettuassa 13-vuotiaana Tom poimi erään kerran yleisurheilukentällä keihään käteensä ja heitti sitä, jolloin Andrew’ṇ opiskelijakaveri huomasi Tomin viskovan välinettä hyvin. Myöhemmin Andrew toi Tomille keihään Liettuasta. Itsekin kuulantyöntöä ja kiekonheittoa harrastaneen Andrew’ṇ esimerkki ja tämän esittämä lupaus yleisurheiluvalmennuksen antamisesta pikkuveljelleen johtivat siihen, että Tom Pukstys vaihtoi high schoolia käydessään lajia baseballista yleisurheiluun veljensä lääketieteen opintojen valmistumisen jälkeen. Illinoiṣ’n osavaltiossa high school -tason urheilutapahtumissa ei kuitenkaan kilpailtu lainkaan keihäänheitossa, joten Pukstys joutui yleisurheilu-uransa alkuvaiheessa harjoittelemaan omillaan veljeltään saamallaan keihäällä.


title: Tom Pukstys

text: Opiskellessaan ensimmäistä vuottaan DuPagen collegessa Pukstys teki keihäänheitossa Yhdysvaltojen silloisen junioriennätyksen 71,34 metriä. Kahden DuPagessa vietetyn vuoden jälkeen hän siirtyi Floridan yliopistoon 1988 ja valmistui sieltä 1990. Floridassa hän suoritti alemman korkeakoulututkinnon tiedotus- ja suhdetoiminnasta.


title: Tom Pukstys

text: Vuonna 1992 Pukstys pääsi edustamaan Yhdysvaltoja Barcelonan olympialaisiin ja sijoittui siellä kymmenenneksi tuloksella 76,72. Jonkin aikaa ennen valintapäätöksen saapumista hänet oli ohjattu pois illinois’laisen collegen urheilukentältä. Toimenpiteen suorittanut vartija oli todennut, että säännöissä kiellettiin leluraketit, mallilennokit ja keihäät.


title: Tom Pukstys

text: Pukstys teki aikuisten tasolla ensimmäisen Yhdysvaltain-ennätyksensä kesäkuussa 1993. Hän piti maansa keihäsennätystä nimissään vuodesta 1993 vuoteen 2004 saakka. Hänen paras tuloksensa oli toukokuussa 1997 heitetty 87,12 metriä. Atlantan olympialaisissa 1996 Pukstys kohensi sijoitustaan Barcelonan olympialaisiin verrattuna ja oli lopulta kahdeksas heitettyään parhaalla heitollaan 83,58 metriä. Samana vuonna hän teki koeaikasopimuksen George Steinbrennerin ja New York Yankeesin kanssa tavoitteenaan syöttäjänä pelaaminen. Myöhemmin Pukstys muisteli saaneensa tuolloin palautetta, jonka mukaan hän olisi voinut päästä kokoonpanoon, jos olisi omistanut edelliset kymmenen vuotta baseballille.


title: Tom Pukstys

text: Yleisurheilun maailmanmestaruuskilpailuissa Pukstys sijoittui parhaimmillaan yhdeksänneksi Stuttgartissa 1993 tuloksella 77,92. Pihtiputaan keihäskarnevaaleilla hän ylsi voittoon 1999 heitettyään parhaalla yrityksellään 84,12 metriä. Yhdysvaltain olympiakarsinnoissa seuraavana vuonna hän sijoittui toiseksi. Pukstys ei kuitenkaan päässyt mukaan Sydneyn olympialaisiin, koska karsintojen voittaja Breaux Greer ei ollut saavuttanut A-rajaa, vaikka Pukstysilla itsellään se olikin ylitettynä. Pukstys ei kilpaillut lainkaan 2002 mutta teki paluun seuraavana vuonna. Hän yritti päästä vielä vuoden 2004 olympialaisiin mutta jäi olympiakarsinnoissa neljänneksi, joten yritys epäonnistui.


title: Tom Pukstys

text: Elokuussa 2004 Pukstys lopetti uransa kilpaurheilijana ja heitti viimeisessä kisassaan tuloksen 80,39. Keihäsuransa aikana hän heitti yli 80 metriä kaikkiaan 125 kilpailussa ja yli 83 metriä 50 kilpailussa. Aktiiviuransa jälkeen Pukstys ryhtyi valmentajaksi ja on muun muassa konsultoinut monia yhdysvaltalaisheittäjiä. Lontoon olympialaisissa 2012 hän toimi apulaisvalmentajana Yhdysvaltain yleisurheilujoukkueessa.


title: Tom Pukstys

text: Pukstys työskenteli pitkään ohjaajana Illinoiṣ’n Locportissa sijaitsevassa Bo Jackson Sports Dome -urheiluhallissa, jonka tehtävät hän jätti 2013. Sen jälkeen hänen piti siirtyä johtamaan uutta urheiluvalmennukseen tarkoitettua laitosta, mutta sitä koskevat rakennussuunnitelmat peruuntuivat ja hanke kariutui. Syksyllä 2014 Pukstys aloitti urheiluhallinnon opinnot Valparaison yliopistossa. Siellä hänet myös palkattiin yliopiston yleisurheiluvalmennusryhmään.


title: Tom Pukstys

text: Tom Pukstys ja hänen vaimonsa Anne adoptoivat kolme veljestä liettualaisesta orpokodista vuonna 2010.


title: Tongliao

text: Tongliao (, , pinyin: Tōngliáo Shì) on prefektuuritason kaupunki Sisä-Mongolian maakunnassa Kiinassa. Aiemmin prefektuuri oli nimeltään Jirimin liitto (, ). Kaupunki sijaitsee noin 640 kilometriä Pekingistä koilliseen. Tongliaon väkiluku on 3,139 miljoonaa (2010) ja pinta-ala 59 535 neliökilometriä.


title: Tongliao

text:
Kaupunki rajoittuu pohjoisessa Xilingolin ja Hingganin liittoihin sekä Baichengin prefektuuritason kaupunkiin. Idässä naapureina ovat Songyuanin, Sipingin ja Tielingin, etelässä Shenyangin, Fuxinin ja Chaoyangin, sekä lännessä Chifengin prefektuuritason kaupungit.
Piirikuntatasolla kaupunki jakautui seuraavasti (2010):


title: Tongliao

text:
1. Horqinin kaupunkipiiri
2. Holingol
3. Kailu


title: Tongliao

text:
4. Hure (Kulun)
5. Naiman
6. Jarud
7. Horqinin vasemman siiven keski-lippu
8. Horqinin vasemman siiven taka-lippu


title: (Everything I Do) I Do It for You

text: (Everything I Do) I Do It for You on kanadalaisen laulaja-lauluntekijä Bryan Adamsin kappale. Kappaleen ovat tehneet Bryan Adams, Michael Kamen ja Robert Lange. Se esiintyi kahdella albumilla samanaikaisesti julkaistaessa. Vuoden 1991 elokuvan Robin Hood: Prince of the Thieves soundtrack-albumilla ja Adamsin kuudennella studioalbumilla, "Waking Up the Neighbours" (1991).


title: (Everything I Do) I Do It for You

text: Kappale oli valtava listamenestys kansainvälisesti, erityisesti Isossa-Britanniassa, missä se vietti 16 peräkkäistä viikkoa ykkössijalla UK Singles Charts -listalla (pisin aika brittien listojen historiassa). Se myös pysyi seitsemän viikkoa ykkössijalla "Billboard" Hot 100 -listalla ja yhdeksän viikkoa ykkösenä Adamsin kotimaan Kanadan Canadian Singles Charts -listalla. Se oli ykköshitti monilla listoilla ja myi yli 15 miljoonaa kopiota maailmanlaajuisesti, tehden siitä Adamsin menestyneimmän kappaleen ja myös yhden kaikkien aikojen eniten myyneistä singleistä.


title: (Everything I Do) I Do It for You

text: Adams, Kamen ja Lange voittivat vuoden 1992 Grammy-gaalassa Grammy-palkinnon ”Parhaasta elokuvaan tai televisoon tehdystä kappaleesta” ja se oli myös Oscar-ehdokkaana ”Parhaasta laulusta”, mutta se hävisi sen kappaleelle ”Beauty & the Beast”. Kappaleesta on myöhemmin tehnyt coverin sadat artistit ympäri maailman.


title: (Everything I Do) I Do It for You

text: Muusikot kappaleen alkuperäisessä äänityksessä ovat Bryan Adams (laulu ja kitara), Bill Payne (piano), Mickey Curry (rummut), Larry Klein (basso), Keith Scott (kitara) ja Mutt Lange (koskettimet ja taustalaulu). Kappale kirjoitettiin Lontoossa olevassa studiossa, missä Adams työskenteli vuonna 1990, ja hän ja Lange tekivät sen 45 minuutissa.


title: Yleisurheilun Afrikan-mestaruuskilpailut 2014

text: Vuoden 2014 yleisurheilun Afrikan-mestaruuskilpailut käytiin 10. elokuuta – 14. elokuuta Marrakechssa, Marokossa.


title: Jack Bechdolt

text: John Ernest Bechdolt eli Jack Bechdolt (1884–1954) oli yhdysvaltalainen kirjailija ja journalisti. Hän työskenteli vuosina 1909–1916 Seattle Post-Intelligencerille, minkä jälkeen muutti New Yorkiin, missä työskenteli Munsey Publicationsille.


title: Jack Bechdolt

text: Bechdoltin esikoisromaani oli "The Torch".


title: Ed Allen

text: Ed Allen (s. 1948, New Haven, Connecticut) on yhdysvaltalainen kirjailija. Hän valmistui Goddard Collegesta ja oli mukana Iowa Writers’ Workshopissa vuonna 1972. Hän valmistui Ohion yliopistosta master of artsiksi vuonna 1986 ja filosofian tohtoriksi vuonna 1989. Hän opetti Rhodes Collegessa Memphisissä, Central Oklahoman yliopistossa, Jagellon yliopistossa Krakovassa Puolassa, San Jose State Universityssa ja Etelä-Dakotan yliopistossa. Allenin töitä on julkaistu The New Yorkerissa, Story Magazinessa, Gentlemen's Quarterlyssa sekä Southwest Reviewissä. Allen asuu Vermillionissa Etelä-Dakotassa.


title: Sibelis Veranes

text: Sibelis Veranes Morell (s. 5. helmikuuta 1974 Santiago de Cuba) on kuubalainen judon olympiavoittaja ja maailmanmestari.


title: Sibelis Veranes

text: Veranes voitti olympiakultaa 70 kg:n sarjassa Sydneyssä 2000 kukistettuaan loppuottelussa britti Kate Howeyn. Hän vei saman painoluokan maailmanmestaruuden Birminghamissa 1999 voitettuaan finaalissa belgialaisen Ulla Werbrouckin. MM-joukkuekilpailussa hän sai kultaa 1997 ja 1998 sekä hopeaa 2002.


title: Sibelis Veranes

text: Veranes voitti Pan-Amerikan kisoissa kultaa 70 kg:n sarjassa 1999. Judon Pan-Amerikan-mestaruuden hän voitti 66-kiloisissa 1996 ja 1997 sekä 70-kiloisissa 1998 ja 2002.


title: Sibelis Veranes

text: Veranes voitti universiadeissa kultaa 70 kg:n sarjassa 1999. Hän saavutti maailmancupeissa ja Continental Open -kilpailuissa kahdeksan turnausvoittoa, yhden kakkossijan ja kaksi kolmossijaa. Hän voitti aikuisten sarjassa kuusi Kuuban-mestaruutta.


title: Matti Mäkinen

text: Matti Mäkinen -nimisiä henkilöitä ovat:


title: Lehi

text: Lehi (heprea: לח"י – לוחמי חרות ישראל "Lohamei Herut Israel – Lehi", "Israelin vapauden puolesta taistelijat – Lehi") oli sionistinen puolisotilaallinen järjestö jonka perusti Avraham ("Yair") Stern Palestiinan brittiläisessä mandaatissa. Sen päämääränä oli häätää brittiläiset Palestiinasta voimakeinoin, sallia juutalaisten rajoittamaton maahanmuutto ja perustaa juutalainen valtio.


title: Lehi

text: Lehi irtautui Irgunin militanttijärjestöstä vuonna 1940 jatkaakseen taistelua brittejä vastaan toisen maailmansodan aikana. Lehi tavoitteli aluksi liittoa fasistisen Italian ja natsi-Saksan kanssa tarjoutuen taistelemaan niiden rinnalla brittejä vastaan vaihtokauppana kaikkien juutalaisten siirtämisestä Palestiinaan natsien hallitsemasta Euroopasta. Lehi uskoi natsi-Saksan olevan juutalaisille pienempi vihollinen kuin Iso-Britannia ja pyrki kahdesti liittoon natsien kanssa. Toisen maailmansodan aikana se julisti pyrkivänsä perustamaan juutalaisen valtion, joka perustuu "nationalistisille ja totalitaristisille periaatteille". Sternin kuoleman jälkeen vuonna 1942 Lehin uusi johto alkoi siirtää tukeaan Josif Stalinin Neuvostoliitolle. Vuonna 1944 Lehi julisti virallisesti tukensa kansallisbolševismille. Se sanoi kansallisbolševismin olevan yhdistelmä vasemmistolaisia ja oikeistolaisia poliittisia elementtejä – Stern sanoi Lehin sisältävän aineksia sekä vasemmalta että oikealta – mutta tämä muutos osoittautui epäsuosituksi ja Lehi alkoi menettää suosiotaan sen seurauksena.


title: Lehi

text: Lehi and Irgun olivat yhdessä vastuussa Deir Yassinin verilöylystä. Lehi salamurhasi lordi Moynen, Iso-Britannian Lähi-idän ministeriresidentin, ja teki monia muita hyökkäyksiä brittejä vastaan Palestiinassa. 29. toukokuuta 1948 Israelin hallitus virallisesti hajotti Lehin värvättyään sen aktivistijäsenet Israelin puolustusvoimiin. Osa Lehin jäsenistä suoritti vielä yhden terrori-iskun salamurhaten Folke Bernadotten joitakin kuukausia myöhemmin. Tämän teon tuomitsi Ralph Bunche joka seurasi Bernadottea neuvottelijan tehtävässä. Israel myönsi yleisen armahduksen Lehin jäsenille 14. helmikuuta 1949. Entisestä Lehin johtajasta Jitzhak Shamirista tuli Israelin pääministeri vuonna 1983.


title: Dave Barry

text: David McAlister ”Dave” Barry (s. 3. heinäkuuta 1947 Armonk, New York) on yhdysvaltalainen humoristi, sanomalehtipakinoitsija ja kirjailija, joka tunnetaan vuosina 1983–2005 The Miami Herald -sanomalehdessä julkaistuista pakinoistaan, joista hän sai Pulitzer-palkinnon vuonna 1988. Barry on kirjoittanut myös monia humoristisia tarinakokoelmia, romaaneja ja lastenkirjoja. Vuonna 2002 ensi-iltansa saanut musta komedia "Big Trouble" perustuu hänen samannimiseen esikoisromaaniinsa vuodelta 1999.


title: Dave Barry

text: Barry syntyi 1947 New Yorkin osavaltion Armonkissa presbyteeripapin pojaksi. Vuonna 1965 hänet valittiin high school -luokkansa pelleksi Pleasantvillessä. Hän suoritti bachelor-tutkinnon englannin kielessä Haverford Collegessa Pennsylvaniassa 1969. Oppilaitos on kveekareiden perustama, minkä ansiosta Barry vältti joutumasta Vietnamin sotaan ilmoittautumalla uskonnolliseksi aseistakieltäytyjäksi.


title: Dave Barry

text: Dave Barry aloitti lehtiuransa vuonna 1971 pennsylvanialaisen West Chesterin paikallislehdessä Daily Local News. Hän toimi aluksi yleistoimittajana ja kahden työvuoden jälkeen kaupunkitoimittajana. Hän sai myös oman pakinapalstansa ja alkoi kehittää tyyliään. Vuonna 1974 hän siirtyi joksikin ajaksi Associated Press -uutistoimiston Philadelphian toimitukseen, kunnes siirtyi kouluttamaan yritysväkeä kirjeenvaihto- ja viestintätaidoissa Burger Associates -konsulttitoimistossa. Hän on myöhemmin ihmetellyt, miten jaksoi kahdeksan vuoden ajan opettaa kirjoittamaan tyyliin "Enclosed please find the enclosed enclosures" (vapaasti suomennettuna ”Ystävällisesti huomioikaa kirjeeni liitteiksi liittämäni liitteet”).


title: Dave Barry

text: Vuonna 1981 toimi vierailevana pakinoitsijana Philadelphia Inquirer -sanomalehdessä ja kiinnitti Miami Herald -lehden Tropic-sunnuntailiitteen toimittajan Gene Weingartenin huomion. Barry palkattiin Miami Heraldin pakinoitsijaksi 1983, ja pakinoita alettiin pian julkaista monissa muissakin sanomalehdissä ympäri Yhdysvaltojen. Hänen tekstejään on julkaistu myös aikakauslehdissä, kuten Boating, Home Office Computing ja Reader’s Digest.


title: Dave Barry

text: Vuonna 2004 Barry jäi sapattivapaalle, ja vuotta myöhemmin ilmoitti ettei enää jatka viikoittaista pakinapalstaansa Miami Heraldissa. Hän pitää kuitenkin edelleen blogia ja kirjoittaa lehteen yksittäisiä huumorijuttuja, kuten vuosittaisia joululahjavihjeitään ja vuosikatsauksiaan.


title: Dave Barry

text: Vuosina 1993–1997 CBS-televisioverkko esitti tilannekomediasarjaa "Dave’s World", joka perustui Barryn kirjoihin "Dave Barry Turns 40" ja "Dave Barry’s Greatest Hits". Barryä esitti Harry Anderson ja hänen vaimoaan DeLane Matthews, ja yhdessä varhaisessa jaksossa Barry näyttäytyi cameoroolissa.


title: Dave Barry

text: Dave Barry on ollut mukana Yhdysvaltojen libertaaripuolueen toiminnassa ja kirjoittanut sen uutiskirjeeseen.


title: Dave Barry

text: Barry on soittanut kirjailijoista koostuvassa Rock Bottom Remainders -yhtyeessä. Sen jäseniä ovat olleet myös muiden muassa Stephen King, Scott Turow ja Matt Groening, mutta myös ammattimuusikot kuten Al Kooper ja Roger McGuinn.


title: Dave Barry

text: Barryn teoksia ei ole suomennettu. Niiden huumori perustuu suurelta osin englanninkielisiin sanaleikkeihin ja viittauksiin yhdysvaltalaiseen kulttuuriin ja ajankohtaisilmiöihin.


title: Flaviinimononukleotidi

text: Flaviinimononukleotidi eli riboflaviini-5'-fosfaatti tai FMN (CHPNO) on eräissä biologisesti tärkeissä oksidoreduktaasientsyymien katalysoimissa hapetus-pelkistysreaktioissa tarvittava koentsyymi. Se on yksi riboflaviinin eli B-vitamiinin biologisesti aktiivisista muodosita. Yhdistettä käytetään lisäravinteissa ja elintarvikevärinä.


title: Flaviinimononukleotidi

text: Flaviinimononukleotidi on huoneenlämpötilassa keltaista kiteistä ainetta. Yhdisteen rakenteessa on sokerialkoholeihin kuuluva ribitoli sitoutuneena kovalenttisesti isoalloksatsiinirenkaaseen. Se ei siis sisällä glykosidista sidosta, eikä ole siis tiukan määritelmän mukaisesti nukleotidi. Flaviinimononukleotidi on huomattavasti riboflaviinia vesiliukoisempi. Yhdiste hydrolysoituu vahvasti emäksisissä tai happamissa olosuhteissa. Flaviinimononukleotidi on optisesti aktiivinen yhdiste ja sen ominaiskiertokyky 2 massaprosenttisena suolahappoliuoksena on +44,5 °.


title: Flaviinimononukleotidi

text: Ensimmäisen kerran flaviinimononukleotidia eristivät Otto Warburg ja W. Christian vuonna 1932 dialysoimalla erästä hiivan entsyymiä happamissa olosuhteissa. He kiteyttivät flaviinimononukleotidin kalsiumsuolana. Yhdisteen rakenne varmistui myöhemmin, kun se syntetisoitiin ensimmäisen kerran. Eliöissä flaviinimononukleotidia muodostuu riboflaviinista ja ATP:stä riboflaviinikinaasientsyymin katalysoimana. Flaviinimononukleotidi toimii koentsyyminä muun muassa osana elektroninsiirtoketjua toimivassa NADH-dehydrogenaasissa ja eräissä aminohappo-oksidaaseissa. FAD-syntetaasi katalysoi FAD:n muodostumista flaviinimononukleotidista. Flaviinimononukleotidi voi toimia koentsyyminä reaktioissa, joissa siirtyy joko yksi tai kaksi elektronia.


title: Flaviinimononukleotidi

text: Flaviinimononukleotidia voidaan syntetisoida joko bioteknisesti tai kemiallisesti. Kemiallisessa synteesissä flaviinimononukleotidia valmistetaan fosforyloimalla riboflaviinia joko fosforyylikloridin, kloorifosforihapon, pyrofosforihapon tai metafosforihappojen avulla. Reaktiossa muodostuu eri riboflaviinifosfaattien seos, josta flaviinimononukleotidi eristetään korkean erotuskyvyn nestekromatografian avulla.


title: Flaviinimononukleotidi

text: Flaviinimononukleotidia voidaan käyttää keltaisena elintarvikevärinä ja sen E-koodi on yhdessä riboflaviinin kanssa E 101. Natrium- ja dietanoliamiinisuolana yhdistettä käytetään monivitamiinivalmisteissa.


title: Tord

text: Tord tai Thord on alkuperältään muinaisskandinaavinen miehen etunimi. Se on lyhentymä nimestä "Torfrid", joka merkitsee Thor-jumalan turvaamaa.


title: Tord

text: Nimi on ollut Suomessakin käytössä jo keskiajalla. Väestörekisterikeskuksen tietojen mukaan se on annettu 1900-luvun alusta vuoden 2009 loppuun mennessä noin 110 henkilölle. Tordin nimipäivä on suomenruotsalaisen kalenterin mukaan 8. heinäkuuta.


title: Pesäpallon aluesarjat

text: Pesäpallon aluesarjoilla tarkoitetaan vuosina 1931–1940 pelattuja aluemestaruussarjoja, joiden voittajat pääsivät jatkamaan pelejä B-sarjaan, myöhemmin Valtakunnansarjaan, ja tavoittelemaan nousua Suursarjaan. Nykyisin sillä tarkoitetaan myös maakuntatasoa alempia sarjoja, eli viidenneksi korkeinta sarjatasoa. Aluesarjoja pelataan Savon, Pohjois-Karjalan, Etelä-Karjalan, Kymenlaakson, Kainuun, Keski-Suomen ja Etelä-Suomen alueilla.


title: Pesäpallon aluesarjat

text: Vuoteen 1937 saakka Valtakunnansarjassa ratkaistiin niin sanottu Pesäpallon B-mestaruus. Vuonna 1938 Mestaruussarjan alapuolelle perustettiin Välisarja, jolloin Valtakunnansarjasta tuli maan kolmanneksi korkein sarjataso. Alueita oli vuonna 1931 kahdeksan ja vuosikymmenen lopulla jo 16. Talvisodan jälkeen kesällä 1940 ratkaistiin vielä yhdeksällä alueella aluemestaruus. Nykysin aluesarjoilla voidaan tarkoittaa myös junioreiden alueellisia sarjoja.


title: Sellinjärvi

text: Sellinjärvi () on järvi Karjalan tasavallan Karhumäen piirin Paatenen kunnassa Venäjällä. Sen pinta-ala on 63,2 neliökilometriä, keskisyvyys 15–17 metriä ja valuma-alueen laajuus 3 450 neliökilometriä.


title: Sellinjärvi

text: Järveen laskevia jokia ovat Songo, Jangozerka (karj. "Dängähänd’ogi") ja Porusta. Etelässä Sellinjärvi yhtyy Eningilampeen. Sen laskujoki Lužma ("Lužma, Lužmand’ogi") virtaa Seesjärveen. Kaakkoisrannalla sijaitsee Sellin kylä.


title: Jolmajärvi

text: Jolmajärvi (, karj. "Jolmarvi, D’olmarvi") on järvi Karjalan tasavallan Karhumäen piirin Paatenen kunnassa Venäjällä. Sen pinta-ala on 57,3 neliökilometriä, keskisyvyys 14 metriä ja valuma-alueen laajuus 359 neliökilometriä.


title: Jolmajärvi

text: Pitkän ja kapean järven läpi virtaa Ontajärveen laskeva Jolmajoki (yläjuoksulla ven. "Verhnjaja Jelma", alajuoksulla "Nižnjaja Jelma"). Kalalajeja ovat nieriä, muikku, siika, hauki, särki, made, ahven ja kiiski. Jolmajärven rannalla sijaitsevat autioituneet Kuusiniemen ja Pokonvaaran kylät.


title: Gruppo del Catinaccio

text: Gruppo del Catinaccio tai Rosengarten on Italian Dolomiiteilla sijaitseva vuoristoalue. Ryhmän korkein huippu on Rosengartenspitze (2 981 m).


title: Roukkulanjärvi

text: Roukkulanjärvi () on järvi Karjalan tasavallan Mujejärven piirin Repolan kunnassa Venäjällä. Sen pinta-ala on 69,1 neliökilometriä ja valuma-alue 1 390 neliökilometriä. Roukkulanjärvi kuuluu Vuoksen vesistöön.


title: Roukkulanjärvi

text: Järven pituus on 28,2 ja leveys 6,9 kilometriä. Se koostuu neljästä salmien yhdistämästä luoteis–kaakkoissuuntaisesta ulapasta. Järvessä on paljon pitkiä ja kapeita niemiä. Saaria on 88. Enimmäkseen kivisiä rantoja peittävät havumetsät. Keskisyvyys on 4,8 metriä ja suurin syvyys 22 metriä. Syvemmät osat ovat mutapohjaisia. Roukkulanjärvi vapautuu jäästä toukokuun puolessavälissä, lämpenee nopeasti ja jäätyy marraskuun puolivälissä. Vesi on tummankeltaista tai jokien suissa tummanruskeaa ja melko hapanta. Tärkeimmät kalalajit ovat ahven, muikku, siika, särki ja hauki.


title: Roukkulanjärvi

text: Roukkulanjärveen virtaa kuusi jokea: Murdod’ogi, Dermakd’ogi, Sigad’ogi, Judala, D’ograd’ogi ja Luzingid’ogi. Se laskee Omeljanjoen kautta Torasjärveen. Torasjärvestä vesi virtaa Lieksajärveen ja edelleen Lentieranjärvien kautta Suomen puolelle.


title: Roukkulanjärvi

text: Järvi on saanut nimensä sen rannalla sijainneesta Roukkulan kylästä. Toinen rantakylä oli nimeltään Saarenpää.


title: Gruppo del Sella

text: Gruppo del Sella tai Sellagruppe on Italian Dolomiiteilla sijaitseva vuoristoalue lähellä Marmoladaa ja Sassolungoa. Ryhmän korkein huippu on Piz Boè (3 151 m).


title: RN Italia

text: RN Italia () oli Italian kuninkaallisen laivaston vuonna 1880 vesillelaskettu Italia-luokan taistelulaiva.


title: RN Italia

text: Alus tilattiin Castellammare di Stabiasta Regio Cantiere di Castellammare di Stabialta ja sen köli laskettiin 3. tammikuuta 1876. Alus laskettiin vesille 29. syyskuuta 1880 ja se liitettiin laivastoon 16. lokakuuta 1885.


title: RN Italia

text: Vuosina 1905-1906 aluksen alkuperäiset kuusi savuhormia supistettiin neljään ja aluksen silmiinpistävä keskusmasto korvattiin kahdella lyhemmällä, joista toinen asennettiin etummaisen savuhormin eteen ja toinen neljännen savuhormin taakse. Alus poistettiin palveluksesta 1. kesäkuuta 1914 ja se poistettiin alusluettelosta 4. kesäkuuta. "Ammiraglio di Saint Bon" hinasi 20. huhtikuuta 1915 aluksen Brindisin ulkosatamaan kelluvaksi patteriksi. Alus palautettiin alusluetteloon 23. toukokuuta ja palvelukseen 1. kesäkuuta. Se oli kelluvana patterina aina 16. joulukuuta 1917 saakka. Joulukuussa alus lähti Brindisistä La Speziaan muutettavaksi kauppalaivaksi, jonka aseistuksena olisi takakannelle asennetut kaksi 4,7 tuuman tykkiä. Alus poistettiin palveluksesta 13. tammikuuta 1921 ja se poistettiin alusluettelosta 16. marraskuuta 1921.


title: Huawei Ascend G700

text: Huawei Ascend G700 on älypuhelin, jossa on kahdeksan megapikselin kamera, Android 4.2, ja viiden tuuman IPS LCD -näyttö.


title: Cinque Torri

text: Cinque Torri on Italian Dolomiiteilla sijaitseva vuoriryhmä. Ryhmän korkein huippu on Torre Grande (2 361 m).


title: Cinque Torri

text: Ryhmän viisi päähuippua ovat:


title: Yahuar Huacac

text: Yahuar Huacac oli inkavaltion seitsemäs hallitsija eli Sapa Inca. Inca Roca nimitti poikansa Yahuar Huacacin seuraajakseen kaksi vuotta ennen kuolemaansa varmistaakseen rauhanomaisen vallansiirron. Yahuar Huacac oli sairaalloinen ja vietti suurimman osan aikaansa Cuzcossa. Hänen veljensä Vicaquirao ja Apo Mayta olivat kyvykkäitä sotilasjohtajia ja liittivät Cuzcon etelä- ja itäpuolisia maita inkavaltioon. Yahuar Huacacin päävaimo oli ilmeisesti aymara, sillä hallitsijan sisarusavioliitto ei enää tuolloin ollut laki. Heillä oli kolme poikaa, ja Yahuar Huacac pyrki seuraamaan isänsä esimerkkiä nimeämällä toisen poikansa seuraavaksi hallitsijaksi. Poika kuitenkin murhattiin, kun Yahuar Huacacin toinen vaimo pyrki saamaan oman poikansa valtaistuimelle. Pian myös Yahuar Huacac surmattiin, ja ylimystö valitsi Viracocha Incan uudeksi Sapa Incaksi.


title: Marie-Josée Ta Lou

text: Marie-Josée Ta Lou (s. 18. marraskuuta 1988) on norsunluurannikkolainen pikajuoksija, joka kilpailee 100 ja 200 metrillä. Hän on MM-mitalisti, Afrikan kisojen voittaja ja Afrikan-mestari.


title: Marie-Josée Ta Lou

text: Ta Lou sijoittui Maputon Afrikan kisoissa 2011 kuudenneksi 200 metrillä ja seitsemänneksi 100 metrillä. Afrikan-mestaruuskilpailuissa hän saavutti Porto-Novossa 2012 pronssia 200 metrillä ja 4 × 100 metrin viestissä sekä sijoittui neljänneksi 100 metrillä, Marrakechissa 2014 hän sai hopeaa 200 metrillä ja pikaviestissä sekä pronssia 100 metrillä. Maanosien cupissa 2014 hän sijoittui 100 metrillä neljänneksi ja 200 metrillä viidenneksi.


title: Marie-Josée Ta Lou

text: Ta Lou karsiutui Pekingin MM-kilpailuissa 2015 välierissä sekä 100 että 200 metrillä. Saman vuoden Brazzavillen Afrikan kisoissa hän saavutti kultaa 100 metrillä silloisella ennätyksellään 11,02 ja 200 metrillä ajalla 22,57 sekä promssia 4 × 100 metrin viestissä. Portlandin MM-hallikilpailuissa 2016 hän sijoittui 60 metrin juoksussa seitsemänneksi. Saman vuoden Afrikan-mestaruuskilpailuissa Durbanissa hän voitti 200 metriä ajalla 22,81 sekä sijoittui 100 metrillä ja pikaviestissä kolmanneksi.


title: Marie-Josée Ta Lou

text: Ta Lou sijoittui Rio de Janeiron olympialaisissa 2016 neljänneksi 100 metrillä ennätyksellään 10,86. Hän hävisi pronssimitalisti Shelly-Ann Fraser-Prycelle vain seitsemän tuhannesosasekuntia. 200 metrillä Ta Lou oli niin ikään neljäs Norsunluurannikon ennätysajalla 22,21.


title: Marie-Josée Ta Lou

text: Ta Lou saavutti Lontoon MM-kilpailuissa 2017 hopeaa 100 metrillä ennätystään sivuavalla ajalla 10,86. Hän hävisi kilpailun voittaneelle Tori Bowielle vain sadasosasekunnin. 200 metrillä hän sai hopeaa maansa ennätysajalla 22,08. Birminghamin sisäratojen MM-kilpailuissa 2018 hän sai 60 metrillä hopeaa ennätyksellään 7,05.


title: Marie-Josée Ta Lou

text: Lähde: IAAF


title: Kääpiöpiiskujänis

text: Kääpiöpiiskujänis eli pikkupika ("Ochotona pusilla") on piiskujänisten heimoon kuuluva laji. Sitä tavataan Volga-joen varrella ja Ural-vuoriston sekä Irtysh-joen seudulla. Sitä esiintyi Aasiassa jo plioseenikaudella. Se on noin 15 cm pitkä. Sillä on lyhyt pää ja sen häntä ei ole kovin näkyvä. Laji parittelee 3-5 kertaa vuodessa ja se tapahtuu keväällä ja kesällä. Naaraan tiineys kestää 20-24 päivää. Pesueessa on 3-13 poikasta. Vieroitusikä on keskimäärin 20-22 päivää. Kääpiöpiiskujänis voi olla aktiivinen sekä yöllä että päivällä. Se ei talvehdi, vaan on aktiivinen ympäri vuoden. Se on laumaeläin.


title: Patrik Niklas-Salminen

text: Patrik Niklas-Salminen (s. 5. maaliskuuta 1997 Tampere) on suomalainen tennispelaaja. Vasenkätinen Niklas-Salminen on 188 senttimetriä pitkä. Hän on ollut ATP-rankingissa parhaimmillaan kaksinpelissä sijalla 424 lokakuussa 2018 ja nelinpelissä sijalla 260 syyskuussa 2018. Junioreiden maailmanlistalla hän saavutti sijan 20 syyskuussa 2015.


title: Patrik Niklas-Salminen

text: Niklas-Salminen on harjoitellut Jarkko Niemisen tennisakatemiassa Helsingissä koko sen olemassaolon ajan, eli vuodesta 2012 lähtien. Häntä valmentaa Federico Ricci. Hän aloitti tenniksen pelaamisen neljävuotiaana Tampereen Tenniskeskuksessa. Aiemmin hän edusti Tampereen Tennisseuraa, mutta muutettuaan Helsinkiin Niklas-Salminen siirtyi edustamaan Grani Tennistä.


title: Patrik Niklas-Salminen

text: Niklas-Salminen pelasi ensimmäisen kerran ammattilaiskiertueen pääsarjassa Vierumäellä Futures-tason turnauksessa elokuussa 2013. Hän osallistui vuonna 2015 Ranskan avointen poikien kaksinpeliin, jossa hävisi avauskierroksella kolmessa erässä Hong Seong-chanille. Wimbledonissa 2015 Niklas-Salminen pelasi vasta toista turnausta urallaan ruohokentällä. Hän voitti poikien kaksinpelin avauskierroksella 13:nneksi sijoitetun Vietnamin Lý Hoàng Namin. Toisella kierroksella hän päihitti Serbian Miomir Kecmanovićin ja kolmannella kierroksella eteläkorealaisen, turnauksessa toiseksi sijoitetun ja maailmanlistan sijalla 278 olleen Lee Duck-heen. Puolivälierissä hän voitti seitsemänneksi sijoitetun yhdysvaltalaisen Tommy Paulin. Välierissä hän hävisi 12:nneksi sijoitetulle ruotsalaiselle Mikael Ymerille luvuin 6−7(3), 3−6.


title: Patrik Niklas-Salminen

text: Seuraavaksi Niklas-Salminen pelasi Tampere Openissa 2015, johon hän sai villin kortin pääsarjaan voitettuaan edellisenä vuonna turnauksen yhteydessä järjestetyn Koskiklinikka Future Stars -kilpailun. Hän voitti ensimmäisellä kierroksella maailmanlistan sijalla 229 olleen Tomislav Brkićin, mutta hävisi toisella kierroksella Andreas Beckille. Nelinpelissä Niklas-Salminen eteni Harri Heliövaaran kanssa loppuotteluun, jossa he kuitenkin hävisivät parille André Ghem ja Tristan Lamasine. Yhdysvaltain avoimissa Niklas-Salminen hävisi poikien kaksinpelin avauskierroksella kymmenenneksi sijoitetulle Ranskan Corentin Denollylle kolmen erän kamppailun.


title: Patrik Niklas-Salminen

text: Vuonna 2016 Niklas-Salminen oli suurimman osan kaudesta sivussa nilkkavamman vuoksi. Hän teki debyyttinsä Suomen Davis Cup -joukkueessa pelaten nelinpelissä Jarkko Niemisen parina. He hävisivät ratkaisevan nelinpelin Tanskaa vastaan. Heinäkuussa pelatussa Tampere Openissa Niklas-Salminen voitti ensimmäisellä kierroksella maailmanlistan sijalla 184 olleen Mathias Bourquen saavuttaen uransa kovimman voiton rankingilla mitattuna. Lokakuussa hän saavutti ensimmäisen ammattilaisuran voittonsa Taipeissa voitettuaan ITF-turnauksen nelinpelin yhdessä eteläkorealaisen Yunseong Chungin kanssa. Niklas-Salmisen nilkka leikattiin marraskuussa.